text:
Santa Cruz – Diasabra atardi den careda di 5’or polis y ambulance ta bay cu urgencia dilanti Taco Bell Santa Cruz, caminda un auto a dal un mucha.
Na yegada polis ta topa cu un Ford suv y un mucha drumi ariba caminda.
Por a wak basta hende rond di e mucha y tambe por a wak personal di ambulance ariba dia liber, mes ora a cuminsa yuda.
E incidente a tuma luga momento cu e mucha homber a core subi caminda sin pone tino y e auto Ford su spiel ta dal e basta duro.
Caminda a wordo cera ambos banda, pa polis y ambulance por a haci nan trabou.
E mucha homber tawata grita basta di dolor y tawata hopi spanta, despues cu nan a logra calme door di a papia basta cune, personal di ambulance a transporte pa hospitaal.


c: text/html

text:
Oranjestad - Diamars Desiree Croes politico di AVP a entama un caso contra gobierno pa exigi su puesto di director di Arubahuis y pa exigi pago di salario astronomico, mas cu minister mes!
Esaki ta un exigencia straño, mirando cu desde semper e posicion aki ta uno politico, den e sentido cu e gobierno na mando ta apunta su minister plenipotenciario na Hulanda y e director di Arubahuis, cu alabes ta reemplasa e minister plenipotenciario ora esaki no tey.
Ta mas cu logico cu den un posicion clave asina e gobierno ta nombra su hendenan temporalmente pa duracion di gobierno.
Pero awor ta resulta cu Mike Eman a bolbe kibra tur sorto di regla y a fix pa Desiree Croes bira director y awor esaki no kier laga e posicion aki bay. Desiree Croes ta politico activo di AVP y hamas por funciona bou di Minister Plenipotenciario Guillfred Besaril.
Minister Guillfred Besaril hamas por confia un hende manera Desiree Croes como su reemplasante.
Simplemente pa e hecho di no tin confiansa den dje, esaki ta un relacion di trabou cu hamas por funciona.
Ta bin aserca cu tempo cu Desiree Croes tabata director di Arubahuis den pasado, tempo cu Edwin Abath tabata minister plenipotenciario, Desiree tabata den pelea constante cu Edwin Abath. Desiree tabata instiga tur personal di Arubahuis contra Edwin Abath. A bay asina leew cu Desiree a bay gaña cerca Mike Eman yen di cos contra Edwin Abath. Anto esey tabata di su mesun gobierno di AVP! Ta kico Desiree lo bay haci awor cu ta su enemigo politico Minister Besaril?
Locual ta mas serio ta con tur hende ta corda cu Desiree tabata pleita cu studiantenan. Con el a traha fake account y tabata lastra studiantenan na Hulanda, cu no tabata pensa mescos cun'e, of cu tabata reclama cosnan cu no tabata bay bon na Arubahuis. Desiree tabata den pelea constante cu tur hende.
Awor e ta den Corte pa exigi un funcion cu segun e riba papel e tin derecho riba dje, pero cu ni legalmente y sigur no moralmente e tin derecho riba dje. Esaki ta otro ehempel mas di Mike Eman su sinberguenseria di "fix" tur su hendenan pa gana schat di placa. Mike Eman a "fix" Candelaria director den gobierno, y mescos e ta "fix" Desiree director den Arubahuis. Gobierno di Mike Eman y AVP a causa hopi daño na Aruba, y ta awor numa nos ta cuminsa mira ta cuanto daño nan a causa.

robotstxt: allowed

filter: keep


text:
TOPICO PRINCIPAL | LO BO ACEPTA DIOS SU REGALO DI MAS GRANDI?
Un Regalo Unico
E SLIJPER cu forma di boto den man di Jordan no tabata parce algo dje special ey. Sinembargo, e slijper aki tabata un di e cosnan di mas valioso cu e tabatin. Jordan a bisa: “Ta Russell, un amigo di cas di edad avansa, a duna mi e slijper aki tempo mi tabata chikito.” Despues di Russell su morto, Jordan a haya sa cu Russell tabata un gran yudansa pa Jordan su welo y mayornan den momentonan di dificultad. Jordan a bisa: “Awor cu mi sa mas tocante Russell, e regalo chikito aki tin mas balor cu nunca pa mi.”
E experencia di Jordan ta mustra cu pa algun hende un regalo kisas tin poco of ningun balor. Pero pa esun cu a hay’e y cu tin un curason agradecido, e por ta algo precioso, of hasta impagabel. Bijbel ta describi un regalo di gran balor cu e siguiente palabranan conoci aki: “Dios a stima mundo asina tanto cu el a duna su Yiu unigenito, pa tur cu pone fe den dje no bay perdi, ma haya bida eterno.”—Juan 3:16.
Figura bo, e regalo aki por duna un hende bida eterno! Ta existi un regalo mas valioso cu esey? Aunke algun hende kisas no ta mira e balor di e regalo aki, cristiannan berdadero si ta mir’e como algo “precioso”, of “costoso.” (Salmo 49:8; 1 Pedro 1:18, 19) Pero, dicon Dios a ofrece e bida di su Yiu como un regalo pa humanidad?
Apostel Pablo ta splica esaki cu e siguiente palabranan: “Pa medio di un hende pica a drenta mundo, y morto pa medio di pica, y asina morto a pasa pa tur hende.” (Romanonan 5:12) E prome homber, Adam, a peca ora cu conscientemente el a desobedece Dios, y pesey el a haya e castigo di morto. Pa medio di Adam, morto a pasa pa tur su descendientenan, esta, pa henter humanidad.
Bijbel ta bisa: “E salario cu pica ta paga ta morto, ma e regalo cu Dios ta duna ta bida eterno pa medio di Cristo Hesus, nos Señor.” (Romanonan 6:23) Pa libra hende for di e condena di morto, Dios a manda su Yiu, Hesucristo, na Tera pa e sacrifica su bida perfecto pa humanidad. Anto a base di e sacrificio ey, conoci como “e rescate”, tur hende cu pone fe den Hesus lo haya bida eterno.—Romanonan 3:24.
Relaciona cu tur e bendicionnan cu Dios ta duna su sirbidornan mediante Hesucristo, Pablo a declara: “Nos ta gradici Dios pa su regalo cu nos no por describi cu palabra.” (2 Corintionan 9:15) Si, e rescate ta un regalo asina extraordinario cu nos no tin palabra pa describie. Pero di tur e regalonan cu Dios a duna humanidad generosamente, dicon e rescate ta asina sobresaliente? Kico ta hacie diferente for di cualkier otro regalo di Dios? * Y kico esaki mester motiva nos pa haci? E siguiente dos articulonan lo contesta e preguntanan aki.
^ par. 8 Hesus “a entrega su bida pa nos” boluntariamente. (1 Juan 3:16, nota.) Pero, como cu e sacrificio aki tabata parti di e proposito di Dios, e serie di articulo aki lo resalta loke Dios a haci pa percura e rescate.


text:
“Señor ta mi wardador, mi no tin falta di nada. Den cunucu di yerba berde E ta ponemi sosega. E ta hibami na awa trankil, pa mi bolbe haya forsa”.
Salmo: 23.1
Cu inmenso tristeza na nos curazon, pero inmensamente agradeci pa tur loke e la significa pa nos, nos ta participa cu a fayece cristianamente na e bunita edad di 95 aña :
Maria Croes-Croes
Vda. di †Jacobo Croes (Shon-Co)
*14 Mei 1922 – †31 Oktober 2017
Na nomber di su yuinan stima: Lily y Alvaro González, Zilia Croes y Junior Heronimo
Su nieta y nietonan stima: Vanessa y Jesus Gualdrón, Alvaro González Jr., Enrique González, Eduardo González
Manera yui: Nilvis Aponte y famia
Su sobrino nan: Egbert Frigerio, Sra. y famia, Donald Bermudez, Sra. y famia, David Mensche, Sra. y famia na CuracaoDemas sobrino(a) nan : Bermudez na Aruba y Costa Rica, Croes na Venezuela y Hulanda
Sobrino di su estimado defunto esposo: Homer Henriquez, Sra. y famia
Tur su ihanan .
Staf y personal di Stichting Hope.
Demas famia : Croes, González, Gualdrón, Heronimo, Frigerio, Bermudez, Mensche, Henriquez, Renjifo, Ayala, Aponte, Limonier, Oduber, Meelis, Salazar, Tromp, Fleming, Romero, Granadillo, Vasquez, Wever, Bernadina, Lacle y Winterdal.
Alavez ta invita tur famia, amigos, bisiña y conocirnan, pa asisti na acto di despedida lo tuma lugar diabierna 3 di November 2017. Ta recibi condolencia di 12:00 pa 2:00 pm na Aurora Funeral Home, y di 3:00 pa 4:00 pm na Pro Catedral San Francisco di Asis na Playa y despues cremacion lo tuma lugar den seno familiar.
Na lugar di flor of krans, un donacion na Stichting Hope lo ta altamente aprecia.
Lo tin un box disponibel na Aurora y na misa.
Nos ta lamenta cu despues di entiero nos no por ricibi bishita di condolencia na cas.
Nos disculpa si nos por a lubida un of otro famia den nos tristeza.


text:
Ernesto Rosenstand a presenta su buki nobo: E soño di Wawa
Durante e actividad pa mucha diamars atardi na biblioteca tabata tin presentacion di e buki “E soño di Wawa”. Riba potret por wak con studiantenan di IPA a presenta "E soño di Wara" den forma di un obra teatral.
Esaki ta e ultimo titulo di e conocido autor Sr. Ernesto Rosenstand. Rosenstand ta activo pa hopi aña caba riba tereno literario. E ta conoci pa diferente obra cu el a skirbi, manera novela, teatro y poesia. E ultimo titulo cu a aparece riba mercado aña pasa ta “Companashi : cronica di recuerdonan scondi”. Sr. Rosenstand no a para keto niun rato y a sigui skirbi. E biaha aki el a drenta den e mundo di mucha. E buki ta bon pa mucha mes lesa pero tambe pa un mayor lesa pa e mucha.


text:
Camara di Comercio y Industria Aruba (KvK) un biaha mas a organisa e evento Business Plaza – Get Started! cu ta enfoca principalmente riba tur hende cu kier cuminsa un negoshi of cu recien ta un empresario. E bishitante a haya e oportunidad pa expande nan conocemento riba diferente topico cu ta importante n’e momento cu bo tin e ambicion di cuminsa un negoshi of ta den e proceso y tin pregunta specifico riba rekisitonan y maneho di bo negoshi.
For di 9’or di mainta e bishitantenan por a atende diferente presentacion cu topiconan hopi interesante. CMB tabata sponsor di e evento Business Plaza – Get Started!
E dia a cuminsa cu algun palabra di bon bini di sr. Ernst Mohamed, presidente di KvK. Siguientemente sra. Kimberly Vanschel di CMB a splica kico ta importante ora di habri un cuenta di banco comercial. Pa complementa e topico sra. Sue-Ellen Farro di KvK a elabora den un presentacion con bo ta cuminsa un negoshi y asina dunando tips importante n’e starter.
Sr. Atwell Aniceta, representante di CXPAY na Aruba a comparti cu e publico informacion encuanto e-Commerce y e rol di CXPAY den esaki.
Un otro presentacion hopi interesante ta di sr. Marksonn Maduro cu ta forma parti di ‘Monumnt’, e team ganado di e Hackathon Oranjestad. ‘Monumnt’ a conta di nan experiencia y kico tur nan a siña den corto tempo cu nan concepto pa Caya Grandi.
Sr. Oliver Vieira di Qredits a conta rib’e posibilidadnan di financiamento cu Qredits ta brinda.
Sra. Lay Hing de Kort di Cornerstone Economics a duna un workshop yena di conseho valioso tocante con bo ta hinca un bon business plan den otro. E ultimo presentacion di dia a ser duna dor di sra. Maria Dijkhoff-Pita cu a conta kico ta Sustainable Development Goals y nos tur por contribui den esaki.
Manera ta custumber durante eventonan di Business Plaza, KvK ta brinda e oportunidad pa tur bishitante haya un consulta di biaha. Diferente bishitante a haci uzo di e oportunidad aki p’asina haci un consulta liber cerca e Business Advisors di KvK y tambe Departamento di Asunto.
Sra. Sonja Velthuizen, Directora di KvK y sr. Dave Martinus di ActionCoach a duna informacion di e programa nobo p’e proximo curso di Empresario Independiente Chikito/Mediano y a brinda e oportunidad pa interesadonan registra n’e curso aki cu ta sigur algo hopi interesante pa cualkier empresario cu ta cuminsando un negoshi.
Despues di tur e presentacion a brinda e oportunidad pa tur esnan presente intercambia ideanan y elabora riba topiconan pa fortifica lasonan comercial den un setting ameno combina cu bebida y aperitivos.
Durante e evento aki tambe a lansa e revista Entrepreneur Aruba. Asina tambe tur esnan presente por a ricibi un copia gratis y expande ainda mas nan conocemento rib’e mundo di empresaria cu ta enfoca riba Aruba. E revista aki ta obtenibel gratis cerca KvK y lo ta disponibel cada 3 luna cu un edicion nobo brindando informacion al caso riba diferente topico di interes p’e comerciante local.
Un danki ta bay na tur cu a contribui pa haci e evento Business Plaza – Get started! un biaha mas un gran exito. Un danki tambe ta bay n’e sponsor principal: CMB.
Proximo edicion di Business Plaza lo tuma luga januari 2018 y ta e edicion ‘Step Forward!’ dedica na empresarionan existente cu kier expande nan negoshi.
Pa mas informacion tocante Business Plaza, curso Empresario Independiente Chikito/Mediano y otro servicio di KvK, por tuma contacto na 582-1566, ext. 42/35/27/30 of manda un e-mail pa: businessinfo@arubachamber.com.


text:
“Nos a yega final di un otro aña escolar, hopi lo ta reflexionando riba e resultadonan positivo, otronan riba con lo por haci’e mihor e siguiente aña, pero ta masha tiki lo ta pensando riba kico lo pasa cu e studiantenan cu a yega n’e nivel mas leu cu por a yega den nan bida na Aruba”.
Aki Otmar Oduber ta referi n’e muchanan, n’e hobennan cu tin mester di un educacion special y cu lamentablemente na Aruba ta hopi limita.
E posibilidadnan p’e muchanan cu tin mester di educacion special na nos isla por wordo conta cu dedenan di un solo man y si ta trata di muchanan cu tin un deshabilidad halto, ta uno so, sin cu esaki ta necesariamente un scol secundario, sino mas bien un pasadia.
Mayornan di e muchanan aki ta keda cu mannan mara, pues no tin manera pa nan yiunan por sigui un enseñansa digno y ta keda na merced di e capacidad cu e pasadia por tin.
Hopi biaha por wak cu e mayornan aki ta tuma e decision drastico di bandona Aruba y bay biba den exterior p’asina por brinda nan yiu un mihor porvenir, un futuro cu na Aruba nan no lo por haya.
Pero no ta tur mayor tin e posibilidad di bay biba den exterior y nan ta keda Aruba cu un desaroyo demasiado limita pa nan yiu, segun Otmar Oduber.
Instancianan concerni a bati no uno, sino varios biaha na Gobierno, pasobra e medionan financiero cu nan tin no ta suficiente pa por atende e clientenan cu nan tin n’e momentonan aki. Nan ta haci nan maximo esfuerzo pa por duna e mihor cuido y atencion posibel, pero si nan no haya mas fondo for di Gobierno, nan lo mester baha e cantidad di cliente cu nan ta ricibi, aumentando asina e problema existente.
“Esaki t’e tipo di situacionnan cu nos di POR ta mira cu mester prioridad. Desaroyo di nos muchanan, especial of no, ta un deber y nos tine como prioridad. No por t’asina cu ta inverti miyones den infrastructura, pero ta laga e cuido, enseñansa y porvenir real di nos hendenan y den e caso aki di nos muchanan un banda.
Kico nos por logra cu un caretera nobo si nos yiunan no ta hayando e atencion y cuido necesario, si nan futuro ta wordo limita pa falta di opcionnan, pa falta di medionan financiero, pasobra gobierno no por of no kier duna mas”, Otmar Oduber ta indica.
E ta agrega cu POR ta kere firmemente cu educacion y enseñansa t’e motor di cualkier sociedad prospero y ta conduci na desaroyo social y crecemento economico. Tanto e alumno como maestro merece di forma parti di un sistema educativo unda excelencia, calidad y desaroyo continuo t’e base di tur decision.
POR ta duna maximo importancia na enseñansa liber y igual.
Como partido POR ta conciente cu nos ta un sociedad hopi chikito y hopi biaha no por inverti den tur problema individual cu hobennan por tin, pero e opcionnan cu tin n’e momentonan aki ta hopi limita y mester inverti mas den e sector aki.
Den e siguiente dianan e team di POR lo ta enfocando mas riba e tema aki, presentando e ideanan cu ta refleha e vision di E Forsa Nobo pa loke ta enseñansa especial na Aruba y e ayudo cu e diferente instancianan mester pa por brinda un servicio excelente pa tur nan clientenan.


text:
Resultadonan di One Cool Summer Nationals 2015
Diasabra ultimo dia 19 di september un biaha mas tabata jena cu speed y accion riba International Raceway Park Palo Marga caminda e caredanan di drag racing a tuma lugar pa asina completa e evento di One Cool Summer Nationals 2015.
Despues di sigur algun ora jena cu adrenalina y tension, caminda coredornan y publico a sa di respalda e evento un biaha mas, awe nos por presenta e resultadonan di diasabra ultimo di One Cool Summer 2015:
Den e categoria Natural Aspirated Front Wheel Drive a keda na prome lugar Carl Werleman caminda e di dos lugar a bai pa Edward Croes.
Den e categoria Outlaw Front Wheel Drive cu un bes mas a mira accion Reynaldo Kelly a keda na di dos lugar ora ela cai venci pa Jason Nicholls cu a bai cu e titulo maximo di Outlaw FWD.
Quick 16 bike tambe ta un categoria cu a mira accion un bes mas diasabra ultimo. E careda final a bai entre Jayson Geerman y Angelo Ras, caminda Angelo Ras a sa di bai cu e ultimo winlight di e categoria aki y asina titula su mes campeon di Quick 16 bike.
Den e categoria Super Street 10.90 e rumannan Reyes a sa di domina e categoria y a topa otro den final. Ta bon pa remarca aki cu un categoria dedica na sr. Roy Reyes, nan tata, e dos rumannan aki a sa di bataya te final caminda den final Jean Carlo Reyes a cai venci pa su ruman Jobert Reyes cu a keda e maximo ganador di e categoria aki.
E categoria Quick 16 auto a mira accion entre varios autonan import batajando cu esnan di 8 cylinder. Aki e final a bai entre Jean- Carlo Ras y su JR Madness Datsun y Shaquil Geerman manehando e Corvette Proud & Rebel. Un careda sigur caminda a wordo dicidi ken ta haja e trofeo maximo cu ta e Iron Eagle di IHRA pa e categoria aki cu a wordo dedica na nos amigo Emilio Ortiz (q.e.p.d.). Aki Jean-Carlo a sa di titula su mes campeon di e categoria.
Finalmente den e categoria crazy 8’s cu e index di 8.88 e final a bai entre Alexander Croes cu su Hot Roller altered y Ling Angela cu su Johannes Racing. Den e careda final aki Ling Angela a sa di tuma e ventaha coriendo un tempo di 8.88 den final y asina titula su mes e campeon di e categoria aki. Esaki tabata tambe e ultimo careda di e anochi cu a caba na un ora respeta di 2or di marduga.
Sigur di parti di comishon One Cool Summer 2015 y Aruba Drag Racing Association nos kier a manda palabranan di danki na cada un di e Officialnan cu a pone nan mes disponibel diasabra ultimo un biaha mas pa bai pista di Palo Marga y juda pa asina por a hasi e evento aki posibel. Tambe na tur e comerciantenan cu a sa di duna nan aporte di un manera of otro, media y sin laga afor e coredornan cu a participa na e evento y tambe na e cantidad di publico cu a acudi un biaha mas na pista di Palo Marga pa asina aki haci e dia final di One Cool Summer Nationals 2015 un evento sumamente exitoso.
Tambe nos kier a hasi uso di e oportunidad aki pa anuncia cu nos proximo evento lo ta diadumingo 27 di september. E dia lo ta jena cu varios actividad di motorsport. Keda pendiente pa mas informacion encuanto e programa di e dia aki.


text:
CTB ta sertifiká 18 akomodashon i 11 operador di buseo ku a pasa ouditoria di kalidat ku éksito
WILLEMSTAD - 13 di ougùstùs 2017- Resientemente Ofisina di Turismo di Kòrsou (CTB) i Minister di Desaroyo Ekonómiko, Dr. Steven Martina a entregá sertifikado na 18 akomodashon i 11 operador di buseo ku a pasa e programa di ouditoria establesé dor di CTB den estrecho kolaborashon ku CuraçaoInnovation & Technology Institute (CITI) ku éksito. Ophetivo di e programa aki ta pa promové i mantené kalidat di tur empresa ku ta operá den nos industria turístiko. Den e programa spesífiko aki, empresanan den industria di hospitalidat i turismo ta risibí un ouditoria basá riba normanan di kalidat rekonosé den nos merkado lokal i internashonalmente.
Den e tanda aki a entregá sertifikashon na Villa Royale Curaçao, ABC Appartementen, Alablanca Apartments, Passaat Vakantiewoningen, Flamingo Park & Diving, Sunny Curaçao - Blue Bay Lodges, Ananda Wellness Retreat & Conference Center, Appartementen BlouBlou Curaçao, Villa San Sebastian, Ceri Neger Apartments, Alegria Apartments, Don Genaro Curaçao Apartments, B&B Hacienda La Bougainville, Holiday Rentals Curaçao - Villa Hopi Bon, Holiday Rentals Curaçao - Villa Casa Tropical, Holiday Rentals Curaçao - Villa Laman Blou Punda, Curaçao Sun Apartments i Rian Appartementen. Tambe a entregá sertifikashon na 11 operador di buseo ku a pasa e ouditoria dos aña pasá kaba, na 2015, i ku awor a keda re-ouditá, ku éksito, pa asina garantisá ku nan ta sigui kumpli ku tur e normanan establesé. Nan ta Scubaçao Diving Adventures, Blue Bay Dive and Watersports, Relaxed Guided Dives, Dive’n Curaçao, Twindivers Curaçao, Atlantis Diving, Ocean Encounters Curaçao, The Dive Bus, B Diving & Watersports, Curios 2 Dive iDuikcentrum van de Ven.
Na aprel 2017 a ouditá 31 akomodashon ku ta keda di hür ku turista.Próksimamente lo sigui ku ouditoria di mas akomodashon, restorant i operadornan di buseo. Partisipashon na e programa di kalidat ta kompletamente boluntario. CTB ta felisitá tur 18 akomodashon i e 11 operadornan di buseo ku a pasa nan ouditoria ku éksito. E sertifikashon ta bálido pa 2 aña. Ta invitá tur doño di akomodashon ku ta keda di hür ku turista, operadornan di buseo, restorant, operadornan di tour-bus i taxi ku ainda no a registrá, pa hasi esaki via e-mail [email protected] òf dor di yama 738-6299.


text:
Djabièrnè 11 di ougùstùs 2017, alrededor di 09.22 or di mainta, Sentral di Polis a risibí notifikashon di un aksidente di tráfiko ku a tuma lugá riba Kaminda Rignald Recordino. E unidat polisial ku a yega na e sitio a nota ku ta trata di un aksidente entre un dòmtrùk i tres outo.
For di un investigashon preliminar ku polis a hasi na e sitio a resultá ku un outo(1) tabata koriendo riba e kaminda sin nòmber ku ta kondusí di Cadushistraat te ku Kaminda Reginald Recordino. Dado momentu e outo(1) aki a sali for di e kaminda aki pa subi Kaminda Rignald Recordino sin duna preferensia na un dòmtrùk ku tabata biniendo for di Sta. Rosa bayendo direkshon di Montaña.
Konsekuentemente e dòmtrùk a dal den banda di e outo(1) aki. E outo(1) aki na su turno a bai dal den un otro outo(2). Dor di e impakto outo(2) a bai dal den outo(3) ku tabata biniendo su tras. Shofùr di e outo (1) e hòmber Jamil Toufic Huneidi, nasé na Libanon 14 aprel 1939 a risibí múltiple leshon i a fayesé na e sitio mes. Alrededor di 10.35 or dòkter di polis a konstatá morto di J.T.H. Un okupante ku tabata den e outo (1) huntu ku e víktima i tambe e hòmber shofùr di e outo (2) a keda transportá ku ambulans pa poliklínika di SEHOS pa tratamentu médiko. Departamento di Tráfiko ta kontinuá ku e investigashon.


text: Hòmber kondená na bida largu mester haña oportunidat di bolbe habri e kaso pa mira e oportunidat di su ingreso na komunidat despues di 25 aña segun RSJ. Wes na Den Haag a tuma un desishon 10 di ougùstùs pa habri e kaso si e hòmber Edwin S. Kondena na bida largu. Libertat kondishonal ta un parti di e desishon aki. S ke haña e oportunidat di bolbe tuma parti den komunidat. Despues di 23 aña i 7 luna e ta haña ku e tin derechi di regresá bek den komunidat, pero gobièrnu a ninga esaki. S. A keda kondena na 1994 pa asesinato di un hòmber tambe di heridanan di un muhé ku a pèrdè su bida durante un atrako. E ta sintié fortifiká pa korte Europeo. Ku a diktakondena di bida largu ta algu inhumano. Apelashon no a disidí ainda e final den e kaso di S. E ke sa kiko ta e plan di rehabilitashon ku hustisia ke pone pe. Tambe RSJ ke pa ministerio públiko laga sa kiko ta su atvies pa persona nan ku a kometé un akto kastigabel.


text:
Environmental Committee di Aruba Hotel & Tourism Association (AHATA) ta anuncia cu registracion pa e di 15 Competencia y Exposicion di Obra y Arte Recicla ta habri, y pa mas informacion y inscripcion esunnan interesa por tuma contacto cu oficina di AHATA na number 5822607. No ta cobra pa registracion y participacion.
E ultimo dia pa inscribi ta dia 14 di april, y tur obra y piesa di arte mester wordo entrega dia 5 di mei na UNOCA, Stadionweg 21. E exposicion mes ta tuma luga for di dia 8 pa dia 12 di mei, na UNOCA Stadionweg 21.
E formulario di registracion ta disponibel na AHATA den orarionan di oficina for di dialuna pa diabierna. Registracion digital ta posibel tambe; por fabor yama AHATA pa ricibi e formulario via di e-mail.
E comision di medio ambiente ta desea di mira mas registracion di parti di scolnan, como cu e exposicion ta un plataforma excelente pa e muchanan demostra nan talento y creatividad. Individual, grupo, companianan tambe ta welcome pa participa. Tin diferente categoria pa registra, esta individual amateur, individual profesional, grupo, scol basico 1-3, scol basico 4-6, scol secundario. Tur persona cu ta desea mas informacion por tuma contacto cu AHATA.
Nan ta recorda tur esunnan cu ta desea di participa cu ta importante pa nan tene bon cuenta cu e reglanan di e competencia y haci uzo di productonan cu nan tin na cas, oficina caba of a colecta, pero mester ta cosnan cu a wordo uza caba y ta haya un bida nobo como parti di un piesa di arte of obra recicla.
Manera tur aña AHATA ta conta cu e colaboracion y contribucion di hopi sponsor cu ta ofrece premionan bunita y atractivo. AHATA Environmental Committee ta hopi activo organisando campañanan di conscientisacion pro medio ambiente den nos comunidad.
Un di e leynan cu AHATA a pusha masha hopi pa hopi largo pa realisa ta e prohibicion di saco di plastic cu ta pa un solo uzo, segun Roy Maduro, kende ta miembro di e comision, ta splica.
E ley a bira realidad y AHATA ta hopi contento cu su introduccion, y sigur ta mira un cambio caba.
Ban yuda nos medio ambiente, sea creativo y consciente, ban practica e tres R nan: Re-usa, Recicla, Reduci!


text:
Pa un siman completo Biblioteca Nacional Aruba ta presenta un Festival di Buki pa Mucha atractivo y diverso. Cu diferente autor y contadornan di cuenta di Aruba, Corsou, Boneiro, Surnam, Suisa y Hulanda, biblioteca ta trece un programa diferente. Muchanan di scol por spera presentacion special di actriz y contador di storia Emerita Emerencia.
Emerita Emerencia, naci na Aruba, a biba na Canada pa mas cu 30 aña. Su mayornan ta di Boneiro y tempo cu e tabata chikito e tabata pasa su vakantie di scol na Boneiro. E tin dushi recuerdonan bunita di Boneiro su naturalesa, trankilidad y bunitesa. Asina el a conta Boy Antoin den un entrevista cu Fuhikubo na 2014. E ta bini di un famia di contadornan di storia y cu talento pa toca instrumento musical. Pues conta storia ta den Emerita su raiz y sanger.
Gran parti di su experencia di trabou el a haya na Canada unda el a studia Teatro. Na Toronto. Emerita a traha como docente y tambe como un “artist in education”. El a crea 8 “one woman shows”, na Toronto: Stories my Grandmother told me, Labyrinth to Treasures within, Food for Thought, Spring into Action, Leap into Summer, Fall into Fall, The Festival of Light Stories from around the World y Journey to Forgiveness.
Cu e shownan aki Emerita a duna mas cu 150 show pa aña y a bishita scol, festivalnan local y internacional, centro di bario, bibliotecanan y teatronan na Canada, Merca, Africa, Boneiro y Corsow durante di un periodo di mas cu 25 aña.
Dia cu Emerita a bolbe Aruba, Emerita a cuminsa traha na un kleuterschool na San Nicolas como docente y despues di 2 aña el a asumi e responsabilidad di Zorgcoordinator.
Na mei 2011, Emerita a participa na e Kinderboeken Festival na Surnam cu e obra teatral cu mascara y marioneta, produci pa Muchila Creativo, ‘Shon Trupial ta Malo’. Emerita ta un docente na SKOA y un di e artistanan di Muchila Creativo.
Na 2012, Emerita a dirigi studiantenan di Maria School den un adaptacion di ‘Con Mundo a haya su Sabiduria’, pa e inauguracion di e Festival di Buki pa Mucha na Biblioteca Nacional Aruba.
Na 2013, Emerita a crea dos show nobo, e prome, The Mouse, The Ant and the Antelopes, pa Festival di Buki pa Mucha 2013 y e di dos, Save Yourself Justina, pa Dia Internacional pa Derecho di Mucha, cu a wordo presenta na Biblioteca Nacional Aruba. Emerita a participa na 2014 durante e Festival di Buki pa Mucha cu e tema di ‘Fiesta’.
Na Februari 2015 Emerita a bay di gira Canada cu e obra The Mouse, The Ant and the Antelopes cu tawata un exito rotundo. El a wordo invita un bes mas pa un gira na Canada. Tur dos e shownan menciona, a wordo inspira na Aruba y presenta na Biblioteca Nacional Aruba.
“Ta un honor y un placer pa ta parti di e bunita festival aki na 2015. Ki alegria pa wak hobennan den un trance ora nan ta scucha storia. Storianan tin poder pa transforma y hiba bo den un mundo fantastico!.” Asina Emerita ta comenta. Emerita ta sigui traha como un “artist in education” na tres diferente nivel: Scol Preparatorio, Scol Basico y Mavo, un colaboracion entre SKOA y Muchila Creativo. Appertura di e Festival di Buki pa Mucha ta otro siman diabierna.


text:
Tur siman nos ta publica e resultadonan di un poll riba un ponencia hunto cu un splicacion neutral di e topico. E poll aki por haya riba nos website BonDia24. com. Den e matrix bo por mira kico e partidonan politico participando den e eleccion 2017 ta vota. Riba nos Facebookpage nos ta publica e videonan di tur partido unda nan ta motiva nan contesta di si of no riba cada ponencia.
Den e actual debate politico no ta falta plan pa haci hopi cos riba tur sorto di tereno. Realidad ta cu nos tin recurso financiero limita. Esey no ta kita cu mester ta posibel redirigi cierto medio financiero, di unda e ta menos efectivo, o deseabel, y por hinca esaki unda nos ta kere cu e lo tin mas efectividad, pa logra loke kier logra. Ban supone cu abo por dicidi riba 10 miyon di e placa aki. Anto kico lo ta bo prioridad?
Nos por supone cu bo kier haci algo cu no ta bon aworaki, y cu ta esencial pa drecha esaki pronto. Por ta algo cu ta existi caba, ta funciona pero no optimal, pero ta esencial pa percura cu e ta bay funciona optimalmente. Por ehemplo, bo ta haya cu mester drecha nos enseñansa. Eyden tin hopi cos di drecha, semper, y bo ta obliga di pone prioridad. Bo ta bay inverti den drecha cos na nivel di Colegio Arubano, cu mas hoben por bay sigui studia afo? Of bo ta duna prioridad na mehora MAVO y nos enseñansa profesional di nivel medio? Of bo ta bisa: nos mester drecha e base prome, nos ta drecha productividad y calidad di enseñansa basico. Nos mester deal cu delincuencia hubenil. Bo kier traha mas y miho prizon pa hoben, o bo ta pone e placa den ‘opvang’ pa hoben na scol, den deporte, arte, etc. Pone mas trahado social den bario pa yuda nan den bida diario? Brinda nan un otro perspectiva na luga di hang out cu esunnan cu ta den problema caba.
Kico ta bo prioridad? Talbes bo ta pensa cu tur esaki ta masha bunita, pero e peligro number un cu nos tin, cu ta menasa nos tur sin distincion politico, religioso o descendencia etnico, ta nos estilo di bida no saludabel, cu ta haci cu na hoben caba nos ta lidia cu malesanan cronico, causando cu hopi di nos ta muri na edad hoben caba. O nos ta logra yega na edad mas halto, pero cu hopi amargura di un bida yena cu medico y hospital. Ban ataca esey prome? Por ta cu bo ta pensa, cu ta miho nos cuminsa cu bay guera contra e situacion economico, unda hopi di nos poblacion tin problema pa yega fin di luna prome cu fin di placa yega. Nos mester inverti den un economia mas prospero, cu trabao bon paga, anto sector publico lo tin tambe mas entrada pa mehora otro aspecto pa nos. Abo, unda bo lo pone bo inversion?


text:
Cumana -Diasabra anochi den careda di 11’or un accidente entre un Harley customized y un Hyundai SUV ta tuma luga.
E brommer bayendo direccion Ex Codemsa ta haye confronta cu e SUV Hyundai blanco, momento cu e auto a bira na su man robes pa drenta e caya.
Segun chauffeur di e SUV e no a wak e brommer at all.
E motociclista ta keda seriamente herida na su cabes, e tawata na tino y por a papia pero si cu un golpi fuerte na su cabes.
Polisnan di trafico a cera e area un rato pa asina haci nan investigacion.
Ambulance mientrastanto a prepara e motociclista y transporte cu urgencia pa hospitaal.


text:
Riba diasabra dia 11 di maart 2017 durante Aruba Doet su accion di boluntarionan, coleganan di Centro Man Na Obra, hunto cu algun cliente y boluntarionan di APA y Fantastic Gardens a percura pa dun’e e tereno un tremendo facelift.
Debi na e tantisimo yobida di e ultimo lunanan e yerba y e mata nan a crece bira un mondi halto.
Adhunto por aprecia rib’e potretnan e trabao di e boluntarionan balente y con bunita e tereno a keda.
Centro Man na Obra ta aprecia e trabao aki y kier gradici Aruba Doet, Cede Aruba y tur e boluntarionan tanto di “Centro MNO” mes pero specialmente e team di APA y Fantastic Gardens cu a bin duna nos un man.


text:
Mas autor di Corsou y Boneiro
Biblioteca Nacional Aruba ta preparando tur cos pa su Festival di Buki pa Mucha. A invita autornan di buki pa mucha di Boneiro, Corsou, Surnam, Hulanda y te hasta di Stockholm. Y tambe contadornan di storia manera Diana Marchena. Y sigur escritornan local, fiel contribudornan na e festival anual cu tin como meta promocion di lesamento bou mucha.
Tio Ali di Corsou ta sumamente contento di por participa un biaha mas den e Festival di buki pa mucha. Otro autor di Corsou cu ta bini Aruba ta sra. Laura Quast. For di Boneiro biblioteca ta spera sra. Jackie Bernabela y sra. Denise de Jongh-Rekwest.
Denise ta gusta siña mucha bon manera (etiquette) y ta conoci pa su bukinan di Kaylee. Jackie Bernabela a nace na Aruba y ta biba na Boneiro. Pa promove lesamento cerca muchanan Jackie gusta conta cuenta. Jackie a traha como maestra di scol como profesora di Drama na scolnan na Hulanda pero tambe na Boneiro y Corsou. El a yega di actua den obranan di teatro, film y opera den exterior.
Laura Quast ta director y docente di teatro. Laura su pasion ta pa siña hoben con ta skirbi y conta cuenta, con ta declama un poema y con nan mester practica pa hunga un rol den un cuenta. Laura ta skirbi cuenta y poesia,
Biblioteca Nacional Aruba ta organisa e festival aki pa promocion di lesamento y pa envolvi mucha activamente den e mundo di buki cu un siman di actividad rond di buki.
Un festival di buki cu participacion di mas cu 50 scol preparatorio, basico y special riba nos isla cu lo ricibi bishita di autor, ilustrador y contador di storia.
E actividadnan ta tuma lugar diferente caminda, tanto na biblioteca como na diferente scol. Tur aña ta scohe un tema central pa e festival y ta presenta un buki como e Regalo di Siman di Buki. Durante e proximo simannan lo informa di tur autor y ilustrador y tur noticia rondo di e Festival di Buki pa Mucha 2015. ‘Ra…ra…ra con por ta? Lesa pa bo sa!’ ta e lema di e festival y e tema ta naturalesa, ciencia y tecnologia.
E apertura di Festival di Buki pa Mucha e aña aki ta tuma lugar diabierna dia 30 di october patras di biblioteca na Playa, di 5or pa 8or pm


text:
Entrante diamars dia 2 di augustus 2016, SETAR lo cuminsa cu un encuesta online como metodo di sondeo di e satisfaccion di su clientenan.
Den e prome fase, clientenan postpaid cu tin un e-mail adres registra na SETAR, tin e posibilidad di ricibi un e-mail den cual por bai na un link pa asina yena e encuesta.
E motibo cu SETAR ta bay haci un encuesta general online entre su clientenan, ta pa haya sa kico ta e opinion y deseonan di e clientenan pa por sigui brinda nan e mihor servicio y productonan posibel.
SETAR como un compania netamente Arubano, kier compronde e factornan cu ta fortalece e relacion cu su clientenan. Otro meta cu SETAR kier logra ta haya sa loke clientenan ta spera di e compania y tambe si nan ta recomenda SETAR. E encuesta di SETAR lo no inclui preguntanan personal, sino únicamente preguntanan tocante e servicio di SETAR.
Iliandra Figaroa di e departamento di Customer Interfaces Support di SETAR cu ta encarga cu e projecto aki ta bisa: “Pa SETAR ta importante pa haya “feedback” di e clientenan. P’esey ta pidi y encurasha tur cliente cu ricibi e encuesta pa yena esaki y participa.”


text:
WASHINGTON, D.C, Merca- Presidente di Merca, Donald Trump a sigura diabierna cu Washington ta manehando varios opcion relaciona cu e situacion na Venezuel y cu no ta destarca un opcion militar.
“Nos tin tropanan rond mundo, den luganan hopi, hopi leu”, y Venezuela “no ta leu”, e mandatario Mericano a recorda segun USA Today.
Un dia prome, presidente di Venezuela, Nicolas Maduro a reitra cu Caracas ta desea di tin “relacionnan normal” y “publico” di “cooperacion” cu Washington segun medionan local. Tambe, Maduro a insta e canciyer di Venezuela pa e cuminsa haci e gestionann necesario pa logra reuni of papia via telefon cu e huurdo di White House.
Den e mesun discurso den e Asamblea Nacional Constituyente (ANC), Maduro a aremete contra di loke e ta yama un “agresion” di Washington na e Revolucion Bolivariano, y e ta puntra su mes si “Merca algun dia lo ta cla pa respeta e pueblonan di mundo” y el a sigura cu “e lo kier tin relacion” cu e pais ey “manera cu mi tin’e cu Rusia, China of cu India”.
Di su banda, e Ministerio di Exterior di Rusa tambe a critica Merca pa su sancionnan “destructivo” contra di Venezuela y el a destaca cu di manera contrario “na e logica di e acontecimentonan y su mesun yamada na “democratisacion di e proceso” den e pais Latinoamericano, algun forsanan nacional y stranhero ta sigui “promove un liña destructivo pa desmantela e toolsnan di dialogo emergente”, cu en realidad” ta hiba e situacion bek na “ e posicion di punto morto inicial”
E canciyer Ruso a evalua di e manera aki e “obsesion” di algun pais na ora di impone sancionnan unilateral, medianan aisla, metodonan di presion y ultimatumnan contra Caracas.
Fuente: https://actualidad.rt.com


text:
Nos ta den nos siman grandi di celebracion di nos Dia Nacional. Nos himno lo resona y tur cu sa e bunita himno aki, lo canta “uit volle borst”. Tur cu tin bandera y palo di bandera na cas lo laga hisa e bandera blauw bunita aki, cu su strepinan geel y strea cora cu blanco.
Oh, cuanto nos ta stima nos himno y nos bandera!
Ki bunita cu porfin e Plaza Padu lo keda inaugura, como un amor y aprecio gigantesco pa nos tata di cultura, Juan Chabaya “Padu” Lampe, un homenahe cu e ta haya na bida, aunke Padu su pensamentonan sa ta dual y keiro aki aya de bes en cuando. Pero e t’ey ainda memey di nos y su inspiracionnan den su cancionnan sin fin, ta wordo toca den e dianan aki na tur radio.
Ki bunita ta e canticanan nobo cu e aña aki ta mira luz pa prome biaha durante e festivalnan exitoso di Un Canto pa Aruba.
Despues di a celebra nos dia Internacional di Hende Muhe dia 8 di maart ultimo, nos ta sigui celebra nos Dia Nacional dia 18 di maart.
E dia di hende muhe a conoce otro exitoso Conferencia den Seaport Conference Center bau di e maneho dinamico un biaha mas di nos flamante Minister di Enseñansa, Michelle Hooyboer Winklaar y su comision organisador cu a haci un tremendo trabao atrobe.
Oradornan internacional como local a destaca dan nan presentacion cu temanan profesional of personal.
E aña aki, cu presencia di nos Gobernador, Su Excelencia Alfonso Boekhoudt y Prinses Laurentien van Oranje. Un sala sold out di mas di 800 hende muhe di tur rasa, religion y of grupo politico. No tabatin hopi hende homber presente, pero esnan cu si tabat’ey a haya mas impresion con hende muhe ta funciona y ta, den kico e sa pasa y of kico tur e por haci y logra.
Mi pensamentonan a dual dal un keiro cerca e distinguida sra. esposa di nos dinamico Gobernador, sra. Hanneke, un muhe bunita, mama di hopi yiu, 9 si mi no tin hera.
Ki bunita ehempel di un famia uni y bendiciona. Dios ta bon. Dios semper ta bon.
Nos tin na cabes un dinamico Gobernador inspira y bendiciona cu ta compronde kico ta famia miho cu nos. Kico ta parti y comparti, kico ta scucha y wordo scucha. Cu nos bon Dios sigui drama su bunita bendicion di amor, paz y alegria riba nos Gobernador y su bunita famia tur dia. Nos por a recita varios poema pa e hende muhenan fuerte y amabel, cariñoso y inspira na Centro di Bario Playa Pabao den oranan di anochi e dia 8 di maart ultimo, cu canto di Quincy Hasham y charla duna pa Dr. Daryanani y sra. Enrita Werleman di e fundacion BOB, encuanto cancer na pechu. Un anochi cu dushi ambiente y dushi pasa boca di e berdura Dabaru di The Kelkboom Kitchen. Nos a atende ambos actividad pa hende muhe e dia ey, pero a sali un crenchi trempan pa por a descansa y refresca e curpa pa tabata relaxed pa e anochi tambe na CBPB.
Un palabra di pabien y danki na sr. Dennis Burke di CBPB y su comision organisador pa otro dushi actividad, cu su toke serio, pero tresi den formanan simpel, comprendibel y hopi informativo educativo. Pueblo di Aruba, ban celebra hunto awor nos Dia Nacional cu hopi gradicimento y alegria! Ban sigui accepta cada dia como un bunita regalo di Dios, dun’el e danki pa salud, amor, paz y trankilidad. Laga nos consenshi ta nos guia riba nos caminda di bida. Pasobra ta e pida baranca aki nos tur ta stima! Pabien Aruba cu nos Dia Nacional, nos ta biba riba un paraiso sin igual!


text:
Awe
a inicia un siman grandi, Siman di nos Himno y Bandera y pa nan di MEP, e ta extra importante, segun Evelyn Wever Croes.
Pasobra manera anuncia esaki t’e siman cu MEP ta cuminsa su campaña electoral y e siman aki e lo anuncia algun candidato nobo cu lo subi lista di MEP.
Diabierne awor MEP lo anuncia su logo, slogan nobo, su campaña y su candidatonan nobo, cu e vision di solucion p’e realisa e cambio cu tur hende ta anhela.
Y ayera Evelyn Wever Croes a presenta un candidato nobo, kende lo subi lista di MEP, pa yuda e partido cu su vision pa por realisa e cambio.
Ta dr. Arthur Vallejo, kende ta un hoben professional, un kaak-chirug, yiu di dr. Vallejo, cu hopi hende conoce y di sra. Gemma Vallejo Oduber.
E presentacion aki a tuma lugar den presencia di tur su famia y MEP ta honra y feliz di por anuncia dr. Arthur Vallejo, kende lo bira un sosten enorme p’e partido, segun Evelyn Wever Croes.
- ARTHUR VALLEJO
E proximo 6 lunanan ta hopi importante pa Aruba y su focus ta mas bien riba salud, cu mester di hopi mehoria.
Aruba su sistema medico ta mucho basa riba e parti curativo, siendo dr. Arthur Vallejo ta kere cu nos cuido medico mester traha mas preventivo y asina por logra scapa hopi placa.
E dokternan gradua den region por hunga un papel importante den vision di MEP.
Tambe dr. Vallejo ta kere masha hopi cu mester pone mas atencion riba inspeccion di remedy, cu lo evita hopi problema. Pesey ta bon pa Aruba tin su propio laboratorio quimico pa haci su propio investigacion.
Dr. Arthur Vallejo ta enfoca riba e voto Latino, pa cual mester traha uni, y pesey el a haci un apelacion n’e Latinonan pa nan tin voz y voto den proximo Gobierno.


text:
TNO Caribbean, un partner di e Centro di Excelencia pa Estadonan di Isla Chikito (SIDS) den Desaroyo, COE, na Aruba, ta ehecutando siete mission di Asistencia Tecnico na SIDS pa nan desaroyo di sostenibilidad di isla.
E misionnan ta enfoca riba e area di energia, maneho di desperdicio y turismo sostenibel. E Asistencia Tecniconan aki ta un continuacion di e training ‘Trahando Plan Sostenibel pa Futuro pa SIDS’ cu COE a organiza na 2016.
E training tabata facilita pa TNO Caribbean. Mas di 25 representante di SIDS rond mundo a participa na e curso na Aruba y a siña di e miho practicanan di nos isla y a comparti conocemento di nan propio experiencianan.
E obhetivo di COE ta pa promove comparti conocemento entre SIDS y e Cooperacion Sur Sur, den logra e asina yama United Nation’s Sustainable Development Goals (SDG’s).
E obhetivonan di desaroyo sostenibel aki a keda adopta pa e 194 paisnan cu ta forma parti di e Asamblea di Nacionnan Uni y tin como meta pa caba cu pobresa, proteha planeta y sigura prosperidad pa tur, como aspecto di un agenda di desaroyo sostenibel.
Cada SDG, of obhetivo, tin enfoke specifico cu mester logra denter di 15 aña. “Nos a scohe TNO Caribbean, pa motibo di su experiencia cu solucionnan sostenibel den contexto di isla, como tambe nan combinacion unico di investigacion y implementacion di proyecto,” St. Arno Boersma, gerente di COE a splica.
E prome mision tabata na Antigua y Barbuda, mesora despues di Horcan Irma.
E topico tabata e desaroyo di un plan di futuro pa maneho di desperdicio. Manera mayoria isla, Antigua y Barbuda tin reto cu maneho di sushi. Nan landfill, nan dump, a surpasa su capacidad y mester di un solucion sostenibel a termino largo. Un team di expertonan di TNO a traha cu partnernan local pa identifica solucionnan y desaroya plannan pa futuro pa asina atende cu e problema.
E participantenan tabata contento di por a haya inspiracion di proyectonan tumando luga riba e islanan ABC y ta buscando posibilidad pa colabora cu islanan den region. E di dos mision tabata na Jamaica, unda a dirigi esfuerso pa asisti e team di e pais encarga cu implementacion di SDG pa compronde miho e sistemanan energetico di isla y desaroya tambe un strategia pa monitor e indicadonan di e SDG pa energia.
Un conclusion importante ta e importancia pa haya un bista profundo den e diferente accionnan relaciona cu energia pa asina miho observa progreso y tuma accionnan dirigi.
E team di TNO cu ta brinda e training di asistencia tecnico ta basa su mes riba su experiencia na Aruba y su trabou den e area mas grandi di Caribe.
Experto Medio Ambiental y di Maneho di Desperdicio di TNO, Sr. Kris Kats, a bisa cu “TNO Caribbean tin algun aña caba trahando cu islanan ABC pa studia solucionnan pa maneho di sushi, estudionan comercial pa re-uso y posibel colaboracion regional.
E lesnan cu a sali di e esfuersonan aki ta posiciona nos bon pa desaroya strategianan cu ta tene cuenta cu e sensibilidad di e escala di isla y contexto cultural.”
Consehero Strategico pa Energia y Desaroyo di Isla Chikito di TNO, Sr. Ruurd Schoolderman a comenta cu “sistemanan di energia di isla tin un karakteristica unico pa motibo di nan escala chikito y e hecho cu nan no por depende riba un sistema mas grandi, na momento cu e sistema primario cay afo.
Esaki ta haci cu integracion di energia duradero y costo pagabel ta un reto. Nos ta basa nos mes riba e lesnan cu a y ta siña na Aruba y ta comparti nos experiencia como parti di e bishitanan di asistencia tecnico.”
TNO Caribbean lo bishita cinco estado di isla den e proximo lunanan, manera Vanuatu, Seychelles y Republica Dominicana, ademas di Belize. E bishitanan aki lo nifica cu ta hiba sosten tecnico, ta promove compartimento di conocemento y ta amplia e red di Aruba y SIDS como parti di e esfuersonan di COE.


text:
Banco di Caribe (Aruba) N.V. ta haci entrega di un check na balor di Awg. 4,250 na Koningin Wilhelmina Fonds.
Oranjestad—
Koningin Wilhelmina Fonds ta un fundacion cu tin como meta pa yuda hendenan cu ta sufri di cancer y tambe trece concientizacion di e enfermedad.
Koningin Wilhelmina Fonds ta recauda fondo pa medio di colecta. Esaki ta tuma lugar mayoria parti den luna di april y mei, pa asina por sigui cu e bon trabou di concientiza y yuda personanan cu ta sufri di enfermedad aki.
Banco di Caribe (Aruba) N.V. ta sumamente contento di por sigui contribui cu e fundacion aki. Tambe nos tin un grupo di empleado cu tur aña ta duna nan tempo liber pa asina yuda cu e bon causa aki y di parti di Banco nos kier yamanan hopi danki.
E aña aki Banco di Caribe (Aruba) N.V. a haci entrega di un check na balor di Awg. 4.250 na KWF.
Sperando cu e suma aki por yuda nan sigui haci e bon trabou!


text:
Aruba ta un isla unico, nos hendenan amabel, nos clima agradabel, nos distancianan cortico, nos multiculturalidad, nos pueblo culto y asina nos por keda menciona tur cos bon cu tin pa disfruta riba nos pida baranca, segun Michella Steenvoorde-Lacle.
Sinembargo si bo sinta analisa tin algo cu nos por mehora, enseñansa. Kisas un di e asuntonan primordial pa laga esaki cana bon ta cu mester bin plannan concreto y controlabel.
Si tuma Hulanda como ehempel, eynan tanto e directivanan di scol y Gobierno ta responsabel pa mantencion di e edificionan escolar, tumando na cuenta cu na Hulanda e directivanan di scol te na cierto sentido ta autonomo.
Na Aruba no ta claro ken ta responsabel pa mantencion di edificionan di scol, si nos supone cu ta directiva di scol ta esun responsabel toch e ta indirectamente Gobierno pasobra e directivanan di scol ta depende pa gran parti di Gobierno. Esaki ta algo cu por evalua den futuro, Lacle ta splica.
Integraal Huisvestings Plan
Doordat het IHP wordt opgenomen in de Wet op het Primair Onderwijs en de Wet op het Voorgezet Onderwijs ontstaat een verplichting voor gemeenten om in samenspraak met de schoolbesturen een IHP voor tenminste 15 jaar op te stellen.
Dit IHP is in combinatie met de Meerjaren Onderhoudsplanning (MOP) de basis voor een langjarige planning van investeringen in onderhoud, renovatie en nieuwbouw, maar ook sluiting en sloop, met de diversiteit van het onderwijs en de demografische ontwikkelingen als uitgangspunt.
Tambe na Hulanda tin un Integraal Huisvestings Plan cu ta traha un Meerjaren Onderhoudsplan cu ta stipula pa minimo 15 aña adelanta. Segun Lacle, cada 15 aña e MOP ta wordo re-evalua y nan ta adapte. Na otro paisnan tin palabracionnan concreto traha y ancra den ley.
Por pensa riba e siguiente puntonan:
Cuanto m2 pa alumno;
Relacion entre localidadnan di paden y esunan di pafo;
Distancia di edificio y caminda;
Desordo pa cu e bisiñanan;
Kier pa tin un division entre onderbouw y bovenbouw?;
Tin suficiente sombra y lugar di sinta?;
Un lugar central pa drenta e scol pa tin un control social;
Evita hukinan scur, lugar caminda por sconde;
Localnan cu ta suficiente grandi, cu acustica apropia;
Multifuncionalidad di edificio, pa por huur den oranan di anochi, of pa organisa conferencia;
Klasnan traha cu naturalesa den mente, e inval di e solo, e biento;
Un edificio cu ta sigur contra candela;
Un edificio traha di tal forma cu ta spaar awa y coriente;
Speelplein: pa scolnan basico 8m2/alumno cu un minimo di 300m2 (cu speel toestellen), pa scolnan secundario 4m2/alumno. (ruimte voor buitensport) di cual mester tin afdak pa: 1,2m2 pa alumno cu un minimo di 50m2. Mueblenan di pafo cu no por wordo movi;
Den caso di emergencia ta uza trailernan cu ta adecua, pero ta stipula un maximo di lunanan pa nan uzo.
Pa mas ehempel por bay na e siguiente site http://www.agion.be/sites/default/files/images/PU_IDS_Uittreksel_3_2.pdf
Pues e pregunta ta keda, te con leu nos ta cu nos exigencianan na Aruba? Kico nos como pueblo ta haya aceptabel? Ki calidad di edificio nos ta exigi?
Kico ta e minimo cu nos ta exigi den un klas lokaal? Suficiente banki cu stul, un borchi etc.
Kico ta e minimo cu nos ta exigi di nos leermaterial? Nos ta acepta pa traha cu copia? Nos kier wak digitalisacion?
E bon noticia ta cu tin un grupo cu a lanta cu ta cla pa habri e dialogo, cu kier busca participacion di e docentenan y cabesantenan pa pensa riba un plan integral.
Nos di E Forsa Nobo, e plataforma politico POR, kier yega na solucionnan cu lo trascende cualkier Gobierno. Meerjarenplannen, nos pueblo POR, nos POR yega na solucionnan planea, concreto, controlabel y ehecutabel!, Michella Steenvoorde-Lacle a duna di conoce.


text:
Recientemente, e Unidad Canino (K9) di KIA a huramenta como buitengewoon agent dunando e team special mas peso. Cu e acto aki awor e team canino lo por actua den e murayanan y pafo di e murayanan di Aruba su instituto coreccional.
E team aki a wordo forma tres aña pasa pero solamente por a actua den KIA, centro orthopedagogico y centro Colorado mirando cu nan no tabatin e educacion y training oficial pa por actua pafo di e murayanan di KIA.
Mirando con efectivo e unidad aki ta pa controla y mantene ordo a dicidi di formalisa nan status y despues di a sigui e trainingnan necesario awor nan por expande nan trabaonan sosteniendo diferente departamento cu ta resorta bao di husticia.
“Awe mainta nos tin cerca nos e unidad K9 di KIA p’asina nan por huramenta como buitengewoon agent van politie. Esaki ta nifica cu nan tin un posicion special como ambtenaar cu ta duna nan e posibilidad di – banda di e trabaonan di control cu nan ta haci caba – nan por traha procesverbaal tambe na momento cu nan constata cierto cosnan cu no ta na ordo”, Minister di Husitica, Arthur Dowers ta elabora.
E ta sigui splica cu tin biaha nan ta listra den prizon y hopi biaha ta constata cu tin productonan ilegal den e celnan, manera droga, anto e ora nan mes por traha e procesverbaalnan pa esaki.
E unidad aki a sigui un educacion loke nifica cu nan a prepara y train… “y nan tur a logra pasa esaki exitosamente y p’esey awe nan por huramenta p’asina nan por haci e trabao den un forma mas profesional”, e mandatario ta agrega.
E ta un team cu a crece den e ultimo añanan y desaroya den prison.
“E trabao cu nan a bin ta haciendo ta di un nivel hopi halto y mi ta hopi contento cu awe nos por integra e team profesional aki den e sistema di husticia”, Minister Dowers ta bisa.
E unidad K9 ta lidera pa un agente policial cu ya tin su rango y no mester a huramente hunto cu e otronan. E team ta forma parti di e riot team di prizon.
“Nos tin un riot team bon prepara cu e trainingnan necesario y nos ta evaluando si por bin cu gruponan nobo”, Minister ta duna di conoce.
E ta agrega cu tur hende cu ta traha den prizon ta drenta un proceso di training.
E ta sigui splica cu aña pasa a introduci un plan di training pa tur cu ta traha na prizon.
E siman aki nan ta cuminsa cu diferente training y na luna di maart ta premira cu lo finalisa e proceso di busca mas hende pa traha na KIA unda cu lo recluta personal nobo pa bay traha den prizon.
“Nan lo haya e educacion y training p’asina nan por drenta e ramo di trabao aki. Lo mira un par di cambio den e training unda ta cuminsa cu un educacion basico pa despues mira si ta bay direccion di seguridad of traha den prizon mes y tambe lo duna bijscholing pa esnan cu tin un tempo caba ta trahando den prizon”, e mandatario ta elabora.
E cachonan aki tin diferente funcion. Tin cacho cu ta bay den prizon pa busca droga, tin cacho cu ta busca celular y tin cacho cu ta patruya… “nan ta mas pa na momento cu tin un riot unda bo ta uza nan mas. No ta asina cu e cacho ta drenta prizon y hacibo nada.
Si abo mes lanta contra e autoridad den prizon bo por hayabo confronta cu e cachonan aki.
Pero e otro cachonan cu ta traha regularmente den prizon ta esunnan cu ta busca droga y celular den e celnan como tambe cerca e bishitante y te hasta e personal. E ta un agregacion hopi balioso pa reduci e riesgonan y evita contrabando den prizon”, el a sigui bisa.
Director di KIA, sr. Rocco Tjong ta uni su mes na e sentimentonan di Minister di Husitica y ta bisa cu fuera di por mira personal di KIA dal un stap dilanti den nan carera e unidad K9 ta uno hopi importante pa Aruba su instituto coreccional.
“Esaki pensando riba proyectonan pafo pa detenidonan unda e team aki por tene bista miho riba e detenidonan dor di e team aki”, e ta agrega.
E ta sigui bisa cu e ta haci posibel pa KIA como organisacion por ta mas dinamico y asina hacie posibel pa detenidonan por realmente integra bek den comunidad den un bon forma.
“K9 y IBT (interne bijstands team) ta dos unidad cu practicamente den un prizon lo no por opera efectivamente sin nan awendia y p’esey ta wak e unidadnan aki den tur prizonnan rond mundo.
E ta percura pa un prizon ta mas sigur pa e detenidonan como tambe e personal”, e ta splica.
Tin hopi desaroyonan na caminda e director di KIA ta bisa. “Aña pasa nos a cera cu un congreso presentando un plan di maneho nobo. Loke a tuma luga awe ta parti di e plan y dor di e huramentacion ta bay haci posibel cu e aña aki por cuminsa realmente cu proyectonan pafo y sigui cu inovacion den prizon”, e ta bisa determina.
Sr. Dick van Leenen tambe ta sinti cu e dia aki ta uno hopi special pa e sistema hudicial mirando cu un team hopi special awor ta forma un parti integral.
“Un team cu ta activo tres aña caba den instituto KIA, centro orthopedagogico y Centro Colorado y nan a traha a base di e reglanan di cas”, e ta splica.
Pa haci posibel cu e team aki por funciona pafo di e insitutonan aki nan a sigui e educacion di buitengewoon agent van politie y awe nan ta keda huramenta. E team ya caba ta haciendo un bon trabao den e murayanan di KIA.
“E siman cu a pasa a revisa aña 2016 y por ripara cu na 2015 e cachonan a drenta den accion 109 biaha y den 2016 e cifra aki tabata 111 biaha pa controla y pone ordo, den razia y transporte. Pero tur esaki den e murayanan pasobra cu nan no por a traha pafo di e murayanan di KIA. Danki na e acto di awe nan por fungi pafo y por haci transporte pafo”, Dick van Leenen ta bisa.
E ta conclui bisando cu tur hende sa e situacion den KIA y mester remarca cu hopi a wordo poni bao control den e ultimo añanan danki na e team aki.
“Na momento cu tin desorden mas ainda. For di su comienso e team aki ta bin den accion 24 ora pa dia, henter aña na disposicion y cu nan sosten hopi calamidad a wordo evita y awor por transporta pafo di e murayanan. E team aki sigur a percura pa paz y ordo den KIA”, el a termina bisando.


text:
DEN HAAG – Minister Plenipotenciario Juan David Yrausquin a reuni ayera diabierna 27 di october pa prome biaha den e Conseho di Minister di Reino den e constelacion nobo, despues di Gabinete di Prome Minister Mark Rutte III a keda instala diahuebs ultimo pa Rey Willem Alexander.
Prome cu e reunion e mandatario pa combersa cu Prome Minister Mark Rutte den e Torentje. Tambe sr. Juan David Yrausquin n’e ocasion aki a sera conoci oficialmente cu Raymond Knops, cu den e Gabinete Rutte III tin e cartera di Relacionnan den Reino.
Minister Juan David Yrausquin a informa sres. Rutte y Knops cu e formacion di un Gobierno nobo na Aruba ta andando ainda.
Sr. Juan David Yrausquin a expresa cu deseo cu na momento cu Aruba tin un Minister Plenipotenciario nobo, pa duna e persona aki tur cooperacion necesario na bienestar di e bon relacion entre Aruba y Hulanda y den Reino Hulandes.
(Foto di cortesia di fotografo Nico van der Ven)


text:
Pa medio di e comunicado aki directiva di SV Universal kier pone e bario na altura di e ultimo desaroyonan cu a bin ta tumando luga cu e club.
Na prome luga mester bisa cu e yobidanan cu tabatin e ultimo dos lunanan a causa basta daño na e club, pero a mustra tambe e mal estado di principalmente e daknan y murayanan.
Debi na e situacion aki directiva mester a tuma e decision cu no por organisa actividad mas pa publico den e edificio di SV Universal di inmediato.
Na mesun momento a cuminsa cu e proceso pa traha un rapport di e gastonan envolvi pa drecha e dak, murayanan y renoba e bañonan completamente y cuminsa cana e caminda pa busca financiamento necesario. Loke tambe mester remarca cu na momento e directiva aki a tuma over, a hereda un debe di 31 mil florin di belasting cu a bin ta pagando poco poco y cu ta un peso hopi pisa na e momentonan aki.
Cu e poco cu tabatin disponibel a logra organisa diferente evento den 2016 cu a yuda cumpli principalmente cu e debe di belasting.
Directiva ta lamenta di mester a yega na e decision aki, pero e ta pa propio siguridad di esnan cu ta haci uzo di e sala grandi.
Sin embargo, ta evaluando pa tene un celebracion riba 18 di maart, riba e veld p’asina e bario toch pa celebra e dia nacional. Pa esaki lo tin mas informacion den e dianan cu ta bini.
Tambe a keda papia den e ultimo reunion di directiva cu ta cuminsa e preparacionnan pa eleccion di directiva. Mirando e temporada di Carnaval, e eleccion lo tuma luga na inicio di maart, 2017.
Si tin un grupo interesa pa forma parti di e siguiente eleccion pa directiva, nan por manda nan nomber via svuniversaruba@gmail.com, mientras cu ta cuminsa busca e firmanan di apoyo necesario. Tur persona cu ta inscribi como miembro por postula nan mes como candidato pa directiva y por participa den e reunion general di miembro cu fecha lo wordo anuncia despues.


text:
Diamars ultimo Minister di Infrastructura Benny Sevinger a reuni cu Asociacion di Banco y demas institutonan financiero riba e maneho nobo di Gobierno pa loke ta otorgamento di tereno.
Den e dianan aki mil carta ta sali di e despacho di Minister Sevinger p’esnan cu ta wardando riba nan tereno.
Cu e carta aki e persona ta bay su banco cu lo procesa esaki teniendo cuenta solamente cu su entrada p’asina cosnan cana mas liher.
Asina e persona haya luz berde di banco e por bay DIP. Durante e reunion di diamars a keda palabra cu banco y institutonan financiero lo coopera cu Gobierno y ta mas flexibel den duna hypotheek.
E areglo aki no ta conta p’esnan cu ya caba tin un tereno y no ta kedando cla cu nan hypotheek.
“Un hende cu tin un tereno – si ta despues di 2006 – a pasa caba den e proceso di banco y a clasifica pa un hypotheek.
Si ta prome cu 2006, e rekisitonan tabata menos streng y e persona tabata haya un tereno den erfpacht y tabata construi su cas hunto cu famia manera antes tabata e caso.
Na 2001 te 2006 nos a haci un analisis cuanto di e terenonan ey tin y a resulta cu tabatin alrededor di 2 mil parcela rond di Aruba unda tin hende cu tin e tereno den erfpacht, pero cu nunca a traha un cas riba dje.”
Sevinger a splica cu intencion ta pa manda e hendenan aki un carta pa recorda nan cu nan tin un tereno cu nan a haya di Gobierno y kico t’e motibo cu nan no a construi riba dje y wak si por yuda nan.
Si ainda despues di esaki e ‘doño’ di e parcela no traha un cas, lo mester bay over na ‘onteigening’.
“Esaki ta un proceso largo y hunto cu Parlamento mester wak con haci e tramitenan aki.
Pero esaki n’e momentonan aki no ta nos prioridad.
Prioridad di Gobierno t’e terenonan cu nos kier saca awor.”
Minister Benny Sevinger a informa cu si mira den ROP (Ruimtelijk Ontwikkelingsplan) n’e momentonan aki, ta poni bon cla cu ‘den un crecemento economico di 3% a base anual, Gobierno hunto cu sector priva mester percura pa otorga mas o menos mil parcela pa aña. Esaki ta vivienda, apartamento etc. mester wordo traha pa aña pa baha e demanda di esnan cu ta wardando pa traha un cas.
“Aworaki nos no ta cumpliendo cu esey. Cu tur e critica cu tin tur rond encuanto rosamento, den 7 aña nos a duna te awor 900 tereno.
Esey kier men cu nos ta cana hopi tras di loke ROP ta indica. Eyden ta poni bon cla cu Gobierno mester duna 600 pa 700 tereno pa aña.”
Sevinger a bisa cu mirando esaki Gobierno a traha riba un maneho di ‘inbreiding’ loke ta ensera cu den e barionan unda tin infrastructura caba, a bay wak cua t’e terenonan cu Gobierno tin y verkavel nan.
“Nos a haya 5 aki, 10 ey, 7 aya y asina nos a yega n’e mil terenonan aki. Pero, ta yega un momento den futuro cu mester bay den uitbreiding, traha casnan di piso, haci e parcelanan mas chikito, haci e rooilijn mas cortico.
Tur esaki ta cosnan cu ta den proceso, pasobra Aruba no ta crece ni bira mas grandi. Nos kier conserva naturalesa, pero nos kier tambe pa hende por traha nan cas y eynan ta buscando e balansa.”


text:
Na final di bishita cerca cunukeronan diasabra ultimo, Prome Minister Mike Eman a expresa di ta sinti su mes hopi orguyoso cu ciudadanonan ta comprondiendo e vision di su Gobernacion riba un bida sostenibel. Aunke cu e produccion local pa consumo ta apenas 1% di e total, e maneho cu Gabinete Mike Eman I y II a bin ta hibando ta encurashando ciudadanonan pa practica agricultura y cria bestia.
E mandatario compaña pa Natalie Maduro, directora di Sta. Rosa, a cuminsa cu un serie di bishita na cunucunan no solamente pa mira e trabou cu ta wordo haci pa pone mas producto fresco riba mercado, pero tambe incentivonan necesario pa nan bira mas competitivo.
E mainta a cuminsa cu bishita na e viñero di Luis Mechati, situa na Burubundu, patras di e brug nobo. Sr. Mechati, abogado di profesion, a yega Aruba y cuminsa cu su soño pa tin su mesun viñero cu, segun el a splica Prome Minister Eman, ta produci dos biña y cu cada cosecha e ta pone entre 1000 y 1500 boter di “Adore” riba mercado.
“Apesar di nos clima. Mechati a demostra cu ta posibel pa produci biña na Aruba,” Prome Minister Eman a splica.
Ademas di e druifnan pa e biña, tambe ta cultiva patia, papaya y algun otro fruta mas. Hopi interesante ta un sistema di “reverse osmosis” cu e agricultor ta trahando riba dje pa procesa e awa di lama cu por usa pa su plantacion.
“Pachamama” ta nomber di e cunucu di Willman Aristizabal, situa den pleno area residencial di Paraguana, cu su produccion ta abstece 25% di e demanda local pa cilantro, entregando su producto na supermercado y fruterianan. Aki por a mira cu ta haci uzo di e sistema di aeroponic pa produci tanto e cilantro como lechuga y na mesun momento a cuminsa cu cultivo di ciboyo largo y algun otro berdura mas. Su intencion ta pa expande, segun el a splica Prome Minister Eman.
Net prome cu yega Kapel di Alto Vista tin cunucu “Aruba Dushi Tera” di pareha David y Paola Kock, cu ta dedica na cria di ganado, cultivo di berdura manera promenton, pica, berenhein, ciboyin, ciboyo largo, y algun otro mas. Pero tambe nan ta cria galiña cu ta produci 124 caha di webo pa dia. Plannan di pareha Kock ta bay mas leu, ya cu e proximo proyecto ta un viñero.
David Kock a studia ley hunto cu Prome Minister Mike Eman y tabata un alegria pa e mandatario pa mira con su amigo tambe ta cooperando cu e vision di un Aruba sostenibel, cu mester percura pa su mesun productonan di consumo.
“Cualkier idea cu boso por tin pa nos yuda sector primario, mi ta habri pa scucha”, e mandatario a expresa na e pareha y a gradici nan masha hopi pa e contribucion cu nan ta duna den e sector importante pa futuro di Aruba.
Un di e cunucunan di mas grandi ta Cunucu di Jimmy situa na Tanki Flip, unda ta produci henter aña productonan manera comcomer, yambo y diferente otro cuminda di tera, manera e grandinan tabata bisa. Aki Prome Minister Eman a purba “Dragon Fruit” cu ta un fruta antioxidante.
Ademas di cunucunan cu ta produci den forma comercial, Prome Minister Eman a bishita su amigo Nelson Sprok kende tin un cunucu basta grandi cu un variacion grandi di matanan di berdura y fruta.
Sr. Sprok, na kende Gabinete Mike Eman a dedica un caya cu su nomber, ta un persona hopi humilde y splica cu loke cu e produci e ta duna hende of ta hiba nan ora cu e bay toca na cas di e grandinan.
Di otro banda pa esnan cu no sa, e mushroomnan den baki blauw ta wordo cultiva aki na Aruba mes. Daily-Growing, na Barcadera, ta importa compost y den nan laboratorio ta cultiva esaki. Den algun siman cu e compost drenta e laboratorio, unda casi no tin claridad, e mushroomnan ta sali y ta cla pa wordo manda pa supermercadonan. Segun e director, Theo Wouters, nan ta cubri 80% di e mercado local.
E bishita a finalisa na Cunucu di Henny, ruman di Prome Minister Mike Eman, unda e mandatario a expresa cu e total di e produccion local di cuminda cu ta wordo consumi diariamente ta alrededor di un 1%. Por a mira si cu varios producto ta cuminsa wordo produci localmente y cu esaki ta bay ta aumentando.
“Nos ta hopi orguyoso cu loke cu cunukero/agricultornan ta haciendo pa Aruba ta sostenibel”, e mandatario a comenta.


text:
Eddy Ras di POR ta bisa cu den un comunicado anterior el a trece dilanti cu region di Savaneta ta den un situacion similar cu region di Paradera. E situacion ta haci cu ambos region tin demanda pa un scol basico mas.
Na Savaneta tin un averahe di 250 luga di menos na scolnan basico compara cu e averahe di e cantidad di alumnonan cu ta bay un scol basico procedente di region Savaneta.
Na Savaneta tin dos scol basico cu ta Sagrado Curason y Colegio Santa Fatima. Tur dos scol conhuntamente tin un averahe di luga pa 750 alumno.
Den e ultimo añanan escolar tin un averahe di 1000 alumno procedente di region Savaneta cu ta bay un scol basico.
Segun Ras, base di cifranan di rapportnan di enseñansa cu por a wordo acumula a bin dilanti, cu un gran parti di alumnonan di region di Savaneta ta bay un scol basico den otro region.
Pa medio di e cifranan menciona ta visualisa cu, entre 41 pa 45 % di alumnonan cu ta bay un scol basico procedente di region Savaneta, ta acudi un scol basico den un otro region.
Dor di a compara e situacion menciona di region Savaneta cu otro regionnan (cu excepcion di region di Paradera) e resultado ta lo siguiente:
Na regionnan Noord / Tanki Leendert, Oranjestad y Santa Cruz tin un averahe di 72 pa 76 % di alumnonan cu ta bay un scol basico den nan mesun region.
Na region di San Nicolas tin un averahe di 90 % di alumnonan cu ta bay un scol basico den nan mes un region.
Dor cu e scolnan basico di region Savaneta tin menos luga compara cu e cantidad di alumno cu ta bay un scol basico procedente di region Savaneta, y cu e porcentahe di alumnonan cu ta acudi un scol basico den un otro region, ta haci cu region di Savaneta mester di un scol basico mas. Banda di un scol basico mas mester tene cuenta cu localidad di e scol. Esaki ta un punto cu sigur lo wordo traha mas amplio riba dj’e, Eddy Ras a duna di conoce.


text:
Na aña 2011 Stichting Jeugdreclassering Aruba a cuminsa cu e proyecto piloto di ‘Leerwerktraject’.
E enfoke di e proyecto tabata pa crea posibilidad duradero pa hobennan entre 16 y 25 aña cu no a logra haya un calificacion basico den nos sistema di enseñansa como cu na un edad hoben nan a sea bandona scol of a wordo kita di scol sin tabatin un trayecto alternativa pa sigui den nos sistema di enseñansa.
Na aña 2014, Stichting Jeugdreclassering hunto cu Samenwerkende Fondsen y Openbare Avondleergangen a sigui cu cristalisacion di e proyecto aki cu tin como vision cu tur hoben tin derecho riba educacion y un existencia digno den nos comunidad.
Punto di salida ta cu re-integracion y re-socialisacion di nos hobennan ta un responsabilidad social y cu e desaroyo positivo di nos hobennan mester ta central.
Teniendo na cuenta e necesidad di e hoben y su posibilidad nan pa sigui desaroya nan mes y/of haya un oportunidad husto den sector laboral, Ministerio di Enseñansa y Famia bao di liderazgo di Minister Michelle Hooyboer-Winklaar a opta pa amplia e cantidad di programanan di ‘leerwerktraject’.
Teniendo na cuenta e interes di e hoben, su necesidadnan y su desaroyo profesional a scoge pa ofrece 4 trayecto basa riba conocemento y habilidad di Assistent (Nivel 1) di automonteur, onderhoudsmonteur, uiterlijke verzorging y commercieel medewerker.
Como cu e trayectonan ta consisti di un parti teoretico y un parti practico, e hoben lo sigui les 2 dia den siman y aplica e conocemento na trabou durante 3 dia den siman.
E proyecto den su totalidad tin 3 punto di enfoke cu t’e aspecto educativo, social y laboral. Pa cu e aspecto social e hoben ta sigui diferente curso pa su desaroyo personal, e hoben ta haya guia individual y ta haya structura den su bida diario, areanan social, personal y ayudo den areanan problematico.
Pa cu e aspecto laboral e hoben lo core stage, haya experiencia y perspectiva den e trabou engrandeciendo asina su oportunidadnan den futuro pa haya trabou.
Actualmente tin 40 hoben inscribi den 4 diferente programa di leerwerktraject. Di e 40 hobennan aki 15 ta hende muher y 25 ta hende homber.
Edad promedio di e hobennan ta 18.3 aña. Mayoria di e hobennan tin 1 pa 2 aña pafo di nos sistema di enseñansa.
Meta di e hobennan aki ta pa termina e trayecto den 1 aña. Despues di e aña aki e hoben tin e posibilidad pa sigui desaroya su mes den e beroepsopleidingen cu Openbare Avondleergangen ta brinda of pone su conocemento y habilidad den practica den sector laboral.
Como cu ainda tin cupo den e programanan ya menciona, hobennan cu pa un motibo of otro no por a inscribi nan mes, por haci esaki ainda na Stichting Reclassering situa na Caya Ernesto Petronia.
Mester enfatisa cu admision p’e programanan ta habri pa tur hoben entre 16 y 25 aña cu no a logra yega na un diploma di un scol secundario.
Minister Michelle Hooyboer-Winklaar ta orguyoso di e 40 hobennan aki cu a scoge pa habri e porta di oportunidad pa nan futuro y alabes ta desea cada un di e hobennan hopi exito durante e aña nan dilanti, cu perseverancia y positivismo por ta nan fuente di inspiracion pa sigui desaroya nan mes.


text:
Vision 17- 21 Hunto Nos Por; Naturalesa y Medio Ambiente
ORANJESTAD (AAN): Ultimo añanan e ta mas y mas notabel cu tin necesidad pa reforsa y amplia nos leynan pa proteccion di naturalesa, (“Natuurbeschermingsverordening”. Aruba su poblacion ta sigui crece y comunidad (cu a cuminsa bira mas critico) ta preocupa cu nos ta perdiendo hopi zona berde, pa motibo di construccion di edificio y caretera.
Partido Pueblo Orguyoso y Respeta den su Plan di Gobernacion ‘Vision 17-21 Hunto Nos Por’ ta indica cu lo reforsa y amplia e ley pa proteccion di naturalesa. Tambe lo Finalisa, aproba y implementa un maneho integral di naturalesa y medio ambiente den consulta estrecho cu tur stakeholder. Tambe lo finalisa y publica lista di especie protehi, mehora control y sancion pa infraccion di nos leynan riba tereno di naturalesa y medio ambiente. Tambe lo ancra den ley tratadonan internacional (manera Ramsar convention).
Dump Parkietenbos y dumpnan ilegal
E situacion di dump na Parkietenbos y dumpnan ilegal tur rond di nos isla ta keda un topico importante pa atende cu ne y partido POR dentro di 100 dia cu asumi responsabilidad gubernamental lo bin cu un solucion definitivo pa dump na Parkietenbos haciendo uzo di companianan local y tecnologia moderno y proba di reciclahe y di converti sushi den energia. “waste-to-energy”: Identifica y elimina dumpnan ilegal, mehora control y bin cu sancion pisa pa esnan cu ta comete infraccion.
Implementa principio di bon gobernacion (“good governance”) y transparencia cerca tur organisacion activo den sector medio ambiental cu ta ricibi fondo di pais Aruba como tambe sostene y duna oido na e organisacionnan aki.
POR den e proximo gobernacion tambe lo percura pa establece un Marine Park y ancra den ley areanan protehi teniendo na cuenta e balansa entre proteccion di naturalesa y medio ambiente marino como tambe actividad economico. Lo implementa un maneho di cuido y mantencion di nos playanan, percura pa restablece ordo y structura na nos playanan y mehora nan calidad.
Pa loke ta energia alternativo POR lo continua cu ubicacion di panelnan solar na scolnan y amplia e proyecto aki pa edificionan di gobierno. Crea y implementa un programa di incentivo pa stimula produccion y uzo di energia alternativo.
Implementa condicionnan estricto pa loke ta rosamento di tereno pa asina salvaguardia nos flora y fauna (incluyendo e parti maritimo). Implementa programa di restauracion di nos flora y fauna, stimula plantacion di matanan local (incluyendo mangel) pa contraresta e impacto di rosamento di tereno. Inicia proyecto pa stimula crecemento di coral, implementa programa di cria pa fauna local (manera shoco, prikichi, coneu y calco).
Control y sancion:
Ora tin cambionan of adaptacionnan ta importante tambe pa e aspecto di control y sancion ta ‘in orde’. Den ‘vision 17-21 Hunto Nos Por’ lo controla y sanciona tur compania cu ta haci daño na nos medio ambiente riba tera y den lama. Tambe reforsa Bureau City Inspector.
Conscientisacion:
Finalmente, conscientisa comunidad riba tur locual a menciona por medio di un campaña educativo na scolnan como tambe den espacio publico riba diferente tema (manera reciclahe y uzo di energia consciente); Inclui conocemento di nos herencia natural, flora y fauna,agricultura y pesca den curiculo di scol. Mehora y promove uzo di transporte publico pa reduci uzo di auto priva y stimula uzo di material degrabadel.


text:
Parlamento ta un Órgano di Kontrol i no di Sosten
Eror ta algu humano i ta un señal ku nos ta vulnerabel i ku nos no tin tur kontesta i ku nos tin mester di otro. Kaminda tin hende ta traha eror por wòrdu kometí. Ta dependé di nos reakshon si e eror aki por keda transformá den un oportunidat pa krese òf bai atras. Tin eror ku nos mes por solushoná i asta tin eror ku nos mester tene sekreto. Tin eror ku ta asina bisto ku ni maske bo ke bo no por tene sekreto. Pa e tipo di erornan aki hopi biaha bo mester di yudansa di otronan pa un solushon. Aki bo ta krese òf kibra, bo abilidat pa rekonosé bo eror i pidi yudansa lo konta muchu mas pisa ku e eror mes kometí. Tin biaha bo tin ku kibra pa bo krese.
Tur hende ke bai dilanti, tur hende ke viktoria, pero hasta un atleta promé ku e kuminsá kore ta hinka rudia. E tentashon pa kulpa otro di bo eror òf tene nan responsabel pa no solushoná bo eror, no ta bai kita òf kompensá bo falta di disponibilidat pa ta humilde i rekonosé un fayo. Kada miembro di parlamento ta wòrdu elegí pa vigilá interes di pueblo di Kòrsou. Ta p’esei den nos sistema, parlamento tei pa kontrolá gobièrnu. Sostené un gobièrnu no ta nifiká tapa nan fayo òf keda sin señalá nan fayonan. Na final un tata ku ta stima su yunan, mes ta esun ku ta koregí su yunan. Si den salida aki, nos ta vota pro kosnan robes, nos ta vota kontra kosnan bon, djis pa sostené un gobièrnu i nos no ta defendé interes di e pueblo ku a skohe nos, nos ta robes.
Permití un minister den funshon yama miembronan di parlamento frus òf splika ku den otro pais nan lo a wòrdu asesiná kaba, ta ilustrá unda divishon a hiba nos dushi Kòrsou.
Permití pa e konseho di Ministernan keda huramentá, sin pèrkurá pa e parlamento keda intakto atras, ta un akto iresponsabel. E solo echo ku nunka promé esaki no a sosodé mester a sende un lus serka e gobièrnu ku a wòrdu huramentu. No aserka e sobra miembronan pa yuda remediá esaki ta un akto di orguyo i pretendé ku nada no a bai robes ta un insulto pa e inteligensia di konosedónan. Asta un bobo mes ora bo insult’é, su kueru ta pika. E orguyo semper a bai promé ku kaida.
Esaki ami ta siña mi yunan, promé ku bo splika bo eror, pidi pordon. Esei riba su mes ta habri porta pa tur hende sigui konfia bo. Un gobièrnu mester gosa di konfiansa i konfiansa bo no por imponé òf demand’é, bo tin ku gana esaki. Parlamentario Eduarda kier konfia, pero e pueblo no a skohe mi pa konfia, ma wòrdu skohe pa kontrolá i koregí esun nan ku ta goberná mi pais.
Tin 40.000 hende ku no a bai vota i nos tin 1459 dia mas pa konvensé nan ku nos ta digno di ehekutá e tarea di Kontrolá i Koregí, manera pueblo a enkargá nos.
Un Felis Aña 2017, Pueblo di Kòrsou.
Sra. Charetti Eduarda-Francisca
Miembro di Parlamento (MFK)
Tel. 515-6162
Kòrsou, 3 di yanüari 2017


text:
Comentarionan positivo tabatin di e evento cu a wordo hinca den otro pa inauguracion di Plaza Padu y desvelo di e estatua di Padu Lampe, Rufo Wever hunto cu Lio Booi.
E ceremonia a crea un sentido di orguyo y patriotismo den e pueblo Arubiano presente y tambe esnan cu a experiencia e evento via television.
Esnan cu a sigui e transmision via TeleAruba por a mira cu e Plaza tabata completamente yen cumpliendo asina cu e slogan “Hunto pa Padu”.
Nathalie Wever, un di esnan presente, a gradici cu ta duna honor na Padu awor cu e ta na bida ainda. El a haya e anochi uno hopi exitoso mirando e multitud cu a acudi n’e evento cu a tuma lugar net panort di Bestuurskantoor.
Tambe el a bisa cu Plaza Padu ta un lugar cu por bishita y admira con esaki a keda, complementando asina cu e plan total di Gobierno pa renobacion di Centro di Ciudad.
“Mi ta haya hopi great cu ta duna atencion na nos cultura y ta bunita cu ta enfoca riba esaki”.
Enuar Posso ta comparti e pensamento di sra. Nathalie Wever, pa honra Padu awor cu e ta na bida. “Mahestral”.
E plaza ta keda como un bunita recuerdo p’e famia di Padu y tambe un bunita atraccion pa turista.
Di e forma aki no por lubida esnan cu a scirbi e himno bunita di Aruba,” Enuar Posso a bisa.
E reconocemento na Padu naturalmente tabata bon mereci y yena di emocion, cu e no por a evita lagrimanan den su wowo.
Plaza Padu, ta situa panort di edificio Cocolishi, esta mey-mey di e cede gubernamental y otro edificionan monumental manera Fort Zoutman y Willem III, Censo y edificio di Algemene Rekenkamer.
Na momento cu e luznan a cende diabierna anochi pa ilumina e edificionan y e fontein riba e plaza, tur cos a mustra “impresionante y espectacular. Mi no a spera algo asina bunita haci pa y door di nos mes hendenan.
Ora cu bo yega riba Plaza aki ta parce cu bo no ta na Aruba. Henter e set-up cu un podium y un orkesta grandi a mustra impactante.
Sinta den stul, como invitado, bo ta sinti un sentimento di orguyo pa tur e hendenan cu a traha duro pa presenta algo asina bunita.
Cu e plaza aki Aruba no tin nada di envidia ningun pais na mundo. Aruba tin hopi cos di ofrece y di calidad. Ademas ta honra tres persona.
Pesey mi kier felicita Gobierno, e pueblo cu a acudi masalmente y e organisadornan pa un anochi asina bunita,” e ciudadano Atan Lee a bisa.
Contenido di e anochi tabata bon hinca den otro, cu a haya admiracion di artistanan cu tabata presente, no pa traha, pero duna apoyo n’e honor otorga na Padu, e unico di e tres autornan di himno nacional di Aruba cu ta na bida ainda.
Ruthy Vrieswijk ta un persona cu ta sinti un admiracion grandi di Padu y a bisa cu e ta sigur cu Padu no solamente a gosa y a sinti den profundidad di su alma cu e anochi tabata uno special. “Padu a haya hopi homenahe den su bida, pero esaki ta esun mas grandi.”
Tambe e tabatin palabra di elogio p’e artista cu a crea e estatua di e trio di compositor di nos Himno, Aruba Dushi Tera, Ciro Abath.


text:
Emerita Emerencia ta comparti su bunita storianan
Pa un siman largo Biblioteca Nacional aruba ta presenta un festival di buki atractivo y diverso pa stimula lesamento. Diferente autor y contadonan di cuenta di Aruba, Corsou, Bonaire, Costa Rica y Hulanda, ta participa na e festival anual.
Muchanan di scol por spera presentacion di Emerita Emerencia. E artista special aki a biba na Canada pa mas cu 30 aña. Na Toronto, Emerita a traha como docente y tambe como un “artist in education”. El a crea 8 “one woman shows” na Toronto: ‘Stories my Grandmother told me’, ‘Labyrinth to Treasures within’, ‘Food for Thought’, ‘Spring into Action’, ‘Leap into Summer’, ‘Fall into Fall’, ‘The Festival of Light Stories from around the World’ y ‘Journey to Forgiveness’.
Emerita a duna mas cu 150 show pa aña y a bishita scol, festivalnan, centro di bario, bibliotecanan y theaternan na Canada, Merca, Africa, Boneiro y Corsou durante di un carera di mas cu 25 aña. Algun ana pasa Emerita a bolbe su isla natal. Na mei 2011, Emerita a participa na e Kinderboeken Festival na Surnam cu e obra teatral cu mascara y marioneta produci pa Muchila Creativo, ‘Shon Trupial ta Malo’. Emerita ta un docente cu SKOA y un di e artistanan cu Fundacion Muchila Creativo.
Na 2012, Emerita a dirigi studiantenan di Maria school den un adapcion di ‘Con Mundo a haya su Sabiduria’ pa e apertura di e Festival di Buki pa Mucha na Biblioteca Nacional Aruba. Pa Emerita ta un placer pa ta parti di e bunita festival aki na 2013 atrobe. Ki alegria pa wak hobennan den un trans ora nan ta scucha storia. Storianan tin poder pa transforma y hiba bo den un mundo fantastico! Dilanti di Biblioteca Nacional Aruba lo tin diabierna prome di november un dushi ambiente, cu show, canto, bendemento di buki, cushina y bar bon surti. Un y tur ta bon bini pa pasa for di 5’or di atardi.


text:
Full-Time Tekniko di Erko
Warning: This job listing has expired and is probably no longer relevant!
Job Description
Pa un di nos klientenan ku ta un Kompania Spesialisa den benta di produktonan Elektroniko i Domestiko, tin vakatura habri pa e siguiente funsionnan
Tekniko di Erko
Lo ta enkarga ku reparashon di tur tipo di erko.
Mester por traha independiente.
Mester ta na altura di Ultimo desaroyonan tekniko di aparatonan moderno.
Mester tin eksperiensia i tambe dispone di un reibeweis.
Asistente di Tekniko di Erko
Lo ta enkarga ku asisti e Tekniko di erko.
Mester tin edukashon tekniko elektroniko.
Tekniko di Eiskast
Lo ta enkarga ku reparashon di tur tipo di eiskast.
Mester por traha independiente.
Mester ta na altura di e ultimo desaroyonan tekniko di eikastnan moderno.
Mester tin eksperiensia i tambe dispone di un reibeweis.
Asistente di Tekniko di Eiskast
Lo ta enkarga ku asisti e Tekniko di eiskast.
Mester tin edukashon tekniko elektraniko.
How to Apply
Solisitut inklusivo Bo C.V. mester ta dirigi na [email protected] [email protected]


text:
WILLEMSTAD – E asesinato cu un Curasoleño hunto cu su cómplice Dominicano/Hulandes a cometé den fin di siman na Maroko ta parce un caso di ‘shoot straight but wrong’ caminda nan a bay pa mata un Marokano di baho mundo y a caba na asesiná yiu di un Presidente di tribunal na Maroko.
E duo a yega Marrakech for di Hulanda siman pasá pa regla cuenta di e criminal Marokano cu nan a haña encargo pa mata y unabes cu nan a localisé, nan a bay directamente negoshi di e victima y tiré den cabez.
Un eror chikito só nan a cometé: E homber cu nan mester a mata a lanta fo’i su stoel un par di minüut promé y ta hende robez nan a tira.
Nos no tin confirmacion cu autoridadnan Marokano a capturá nan caba aunke tin noticia ta circulá cu nan t’aden. E duo a cana subi terasa di e café y lòs varios tiro.
Liquidacion di un Marokano den fin di siman den un popular café den e bario Hivernage na Marrakech, Morocco, a causa hopi consternacion na capital di e pais Arabe y den circulonan criminal na Hulanda.
Polis Marokano ta sospechá promé cu ta un Curasoleño y un Surinameño a cometé e liquidacion y a circulá nan foto internacionalmente den fin di siman di e dos sospechosonan Shardyone Ulyses Girigorio Semerel, kende a nace dia 12 di sèptèmber 1988 na Corsou y Edwin R. Martinez di 24 aña di origen Dominicano.
Shardyone tin pasaporte Hulandes cu el a saca na Corsou y Edwin a saca pasaporte Hulandes luna pasá na Hulanda.
Despues di e liquidacion e dos Curasoleñonan a huy riba un Yamada TMAX for di café La Krem’é cu nan a bandoná na un landfill.
E crímen a causa mas consternacion ainda, pasobra ta hende robez e dos Curasoleñonan a liquidá y tabata no menos cu e yiu homber di 26 aña di un Huez di Tribunal Superior Marrakech.
Manera e liquidacion a tuma lugar, fuentenan di baho mundo a circulá e noticia cu a causa consternacion den baho mundo na Amsterdam caminda tin hopi Marokano den criminalidad.
Poco despues e propio Minister di Interior Marokano, Abdelouafi Laftit, a confirmá Hamza Chaib di 26 aña a bira victima di e liquidacion.
E dos matónnan a selectá e victima conscientemente segun personal di e café y nan a tiré dirigi den su cabez.
Un amigo di e victima mortal y dos otro hende tambe a sufri herida den e ráfaga di bala cu e duo a lòs.
Chaib tabata studiante di medicina y su tata ta Presidente di e Tribunal Superior n’e ciudat Beni Mellal.
Polis a arestá nan caba y a confirmá cu ta pagá nan tabata pa mata doño di e café.
FAYO GARAFAL
E criminalnan a faya den nan intento, pasobra doño di e café a bandoná su negoshi algun minuut promé cu nan a yega y e matónnan no a busca drechi y a mata e studiante. Polis a arestá doño di e café tambe por si acaso.
Esaki ta promé biaha cu autoridadnan Marokano ta haña nan ta atendé cu un caso di asesinato contratá y pa colmo nan a traha balchi cu e caso, pero mester tin misericordia for di awor pa loke nan ta bay sufri na man di autoridadnan Marokano.
Marokano bibá na Hulanda a paga duo di sikario pa mata su enemigo
WILLEMSTAD – E caso di asesinato di un studiante cu dos Curasoleño a tira mata riba terasa di un café na Marrakech na Maroko casi sigur ta riba instruccion di un Marokano cu ta biba na Hulanda.
En todo caso origen di e problema cu a caba asina fatal ta na Hulanda.
E homber mes cu nan tabata busca pa mata ta un criminal Marokano cu nacionalidad Hulandes tambe.
Directamente despues di e asesinato autoridadnan Marokano a aumentá vigilancia na tur haf y aeropuerto y a distribui foto di e dos sospechosonan y di e crimen.
Autoridadnan Marokano a informá cu e duo den pasado tabata envolvi cu traficacion di droga, atraco y intento di asesinato.
E dos hombernan a keda den dos hotel separá banda di e café y personal di e café a mira nan repetidamente den becindario.
Esta cu e hecho cu tur dos tin dreadlock cu ta yega te na nan co’i sinta no ta yuda camufla nan apariencia.
Den baho mundo na Amsterdam nan no ta hende notorio. Shardyone Semerel na mei di 2007 a atracá un hende cu un pistol di plastick na Amsterdam, pero mucho mas cos no ta conocí di nan dos. Nan a identificá nan riba e video di cámera di seguridad di e café.
Nan tabata bistí tur na preto cu hèlm integral cu ta tapa nan cara totalmente.
E homber cu nan mester a mata t’e criminal Marokano-Hulandes Mustapha ‘Mous’ el F. òf su ruman Mohammed, pero Polis a interogá nan caba na Casablanca caminda nan a huy bay.
Mustapha el F. a sali for di e grupo cu tabata traha p’e traficante Samir ‘Scarface’ Bouyakhrichan kendee nan a liquidá na 2014 y kende tabata super rico.
E tin varios café-bar na Maroko y tabata doño di e club No Limit cu alcalde di Zoetermeer a laga sera. E club tabata mashá gustá pa criminalnan.
Den e caso aki cu ta trata di asesinato di yiu di un Huez, Polis a traha super eficiente y no solamente a arestá e dos Curasoleñonan, pero nan sa pa 80% ta ken a duna òrdo pa cometé e liquidacion.
Esey lo ta un Marokano kende ta kedando na Santo Domingo, pero nan a notificacion pa aresté caba.
E atentado a causa masha intranquilidad den baho mundo na Amsterdam, pasobra nan sa cu tengla di Polis Marokano ta largo como pais Arabe caminda nan tin cooperacion di cuerponan potente manera di Dubai caminda criminalnan internacional por a bay keda den relativo tranquilidad basta nan no cometé fechoria.
Mustafa F. tabata biba na Amersfoort y tin nacionalidad Marokano, pero algun aña pasá autoridadnan a deporté for di Hlanda. Nan tabata sospeché den varios caso di liquidacion, pero nunca a hibé dilanti Huez.
Unico fechoria pa cual a condené ta pa posecion ilegal di arma pa cual a condené na dos aña di prizon.
‘Moes’ ta mashá conocí na Marrakech caminda e ta core den auto masha caro y ta doño di masha propiedad.


text:
Den presencia di coleganan Minister y Parlamentarionan, como tambe di Oficina di Monumento, Minister President Mike Eman a pone diamars atardi e seyo di ‘Monumento Proteha’ riba edificio di Bestuurskantoor riba L.G. Smith Boulevard.
Esaki t’e prome di otro edificionan cu tambe ta bay keda identifica como patrimonio historico y cultural di Pais Aruba, garantisando asina nan proteccion pa futuro generacionnan.
“Awe ta un dia enberdad hopi grandi pa pais Aruba, pasobra nos ta bay pone un seyo di conservacion riba un edificio historico y monumental, pero tambe un edificio cu tin su vinculonan profundo cu e gobernacion di nos pais,” Premier Eman a cuminsa na bisa n’e ceremonia.
Mas special ainda, pasobra nos ta “den e siman cu nos ta celebra e autonomia y status aparte di Aruba, e edificio aki a hunga un rol prominente desde e prome momento cu Aruba a logra e prome fase di su Status Aparte.”
Prome Minister Mike Eman a recorda con ora di e Eilandenregeling y finalmente culminacion di su status aparte na 1986 e prome Conseho di Minister a tuma asiento den e edificio aki y e prome Prome Minister den e oficina directamente riba di unda ta poniendo e seyo.
Den transcurso di añanan tabatin debate si ta bende e dificio aki y ta construi otro acomodacion manera hotel.
“E tempo ey nos a forma parti di e debate publico pa bringa y lucha pa conserva e edificio aki. Pesey cu un sentimento adicional di emocion, di orguyo mi lo pone e seyo riba e edificio sabiendo cu e edificio aki hamas y nunca e edificio aki por bay perdi y nunca mas por bira un hotel of algo otro cu e edificio monumental cu e ta pa sirbi interes general di pais Aruba como sede di gobernacion di pais Aruba,” Prome Minister Mike Eman a expresa.
Finalmente, el a gradici e ekipo di Oficina di Monumento p’e elaboracion di e seyo y e trabou balioso cu nan ta haci pa rescata, restaura y preserva e historia y arkitectura di Aruba.
Refiriendo n’e seyo, Premier Eman a bisa: “E ta un seyo cu por ta chikito den tamaño, pero mescos nos himno ta bisa: “n’ tin nada pa kibr’e” y cu e seyo aki no tin nada pa kibra e edificio aki y e lo tey pa semper hunto cu nos. Danki p’esey.”


text:
Djadumingu 4 di desèmber 2016, den oranan di mardugá polis a hasi un (1) detenshon mas den e kaso di dòbel asesinato kual a tuma lugá dia 3 di sèptèmber 2016 (komunikado di prensa 315/2016).
E sospechoso e hòmber R.C. De J. nasé na Kòrsou di 30 aña di edat e keda detené riba Kaminda Brievengat.
A presentá R.C. De J. dilanti di un fiskal ouksiliar ku a ordená su enkarselashon pendiente mas investigashon.
Relashoná ku e kaso aki, dia 20 di òktober último tambe a detené un sospechoso; ta trata di e hòmber C.S.M. nasé na Kòrsou di 25 aña di edat. Despues di a keda presentá dilanti un fiskal ouksiliar el a keda será pendiente mas investigashon.
Total tin sinku (5) detenshon den e kaso aki.
E investigashon den e kaso aki ta kontinuá.


text:
Oranjestad - Durante e festival di dande cu a tuma lugar siman pasa Minister di Finansas, Economia y Cultura Sra. mr. Xiomara Ruiz-Maduro a reconoce Sr. Harry Cores organisador di Festival di Dande.
Sr. Harry Croes pa 44 aña largo a bin ta organisa e festival aki y tabata un placer y honor pa e mandatario pa presenta na Sr. Harry Croes un reconocemento y un regalo pa su aporte grandi na cultura di nos Pais specialmente pa locual ta Festival di Dande.
Den number di pueblo di Aruba Minister Ruiz- Maduro a expresa palabranan di gratitud na Harry pa tur su esfuerso pa mantene nos folklore, nos tradicion y nos dande bibo pa generacion cu ta bini.


text:
"Lagami duna bo Biologie Voortplanting Praktijk" Maestronan cu tin relacion intimo cu nan alumnonan.
Riba internet mi a topa un articulo caminda un huez mericano ta conseha maestronan pa no haci sex cu nan alumnonan. Esaki ta algo cu bo ta bisa "di mes cu no", pero mirando e lista largo di maestranan cu a haya problema cu ley, mi ta comprende di con e huez a duna e remarke aki. Tur e educadornan riba e lista aki ta hende muher, pero esaki ta socede cu hende homber tambe.http://worldnetdaily.com/news/article.asp?article_ID=49169
Na Aruba tampoco ta desconoci cu maestronan tin relacion intimo cu nan alumnonan, solamente e casonan aki no ta sali na dia cla pa motibonan desconoci. Ami den conversacionnan cu hobennan mi a saca afor cu e ta socede, den algun scolnan secundario, den esakinan tambe casonan di relacion homosexual. Poco tempo pasa un instancia social a saca den su programa informativo tocante "Sugar Daddy" cu nan ta conta maestronan tambe den nan.
Ami mes ta un futuro maestro y loke e huez ta bisa ta loke e director di e scolnan secundario caminda mi a stage ta consehami tambe. Un relacion entre maestro y alumno ta solamente problemanan lo trece. Pa di prome, bo tin un relacion di trabou, y esaki lo perhudica e relacion aki. Ademas bo ta cu un menor di edad, y problemanan lo cuminsa si e mayornan lo mester haya sa. Ta importante como maestro no cai den tentacion y resisti y para firme contra cualkier acercamento inapropia ( kiermeen worde seduci) door di e alumnonan mes.
Mi a studia pa Trahador na Bienestar Social y prome cos cu nan ta siña nos ta e codigo caminda nos ta prohibi pa tin un relacion intimo cu nos clientenan. Psycologonan tambe ta haya e codigonan caminda nan mester tene nan mes na dje.Pero na IPA te dia di awe mi no a mira niun codigo pa maestronan sostene pa Ley.
Como maestro bo mester ta un ehempel pa e hobennan, pero no bira parti di e libertinahe y decadencia moral cu ta bibando bou di nos hobennan actualmente.


text:
Durante un anochi ameno na Oxygen Lounge, SETAR a lansa e servicio di stacionnan di radio riba Cable Digital. Presente n’e ocasion tabata gerencia di e radio stacionnan, gerencia di SETAR y e team cu a traha pa logra esaki. Mayoria di e radionan di Aruba a registra pa nan canal di
Day: October 26, 2017
Bin apoya e wega di RCA contra Britannia y contribui na Mary Joan Foundation Aruba
Awe Parlamento a aproba e credencialnan di e Parlamentarionan nobo y despidi di esnan cu no lo bolbe mas
Awe den un reunion publico, e constelacion parlamentario di 2013-2017 a tuma despedida, pero prome cu esey a aproba e credencialnan di e constelacion parlamentario nobo. Den un mainta yena cu discurso di gradicimento, e Parlamentarionan cu no lo bolbe a tuma despedida dunando palabranan bastante conmovedor n’e demas coleganan. Notable tabata
Toyota Yaris ta accidenta na Palm Beach, un persona a bay Hospital
Festival di Caha di Orgel na Centro di Bario Noord
Presidente di Parlamento, drs. Mervin Wyatt Ras: Awe Parlamento lo scoge su Presidente y Vice-Presidente nobo
Awe tardi despues di huramentamento di miembronan di Parlamento dilanti Gobernador lo tuma lugar mas atardi e reunion publico pa scoge e Presidente y Vice-Presidente di Parlamento. Presidente di Parlamento drs. Mervin Wyatt-Ras ta haci uzo di e oportunidad pa felicita e miembronan nobo di Parlamento. Alabez ta gradici Vice-Presidente saliente
Polis a facilita charla: “If you see something, say something” pa empleadonan di Boticanan Mediq
Mediq a organisa un charla di “active shooter” pa su empleadonan. E charla aki ta pa informa riba “active shooter”, cu ta un situacion pasando mundialmente. Pa empleadonan di Mediq ta bon prepara pa cualkier situacion di “active shooter”, a conta cu presencia di Jose “Lito” Lacle y Liliana Rasmijn di
CBS ta presenta resultadonan principal di e Indice di Prijs di Consumo pa september 2017
E CPI (Indice di Prijs di Consumo) pa luna di september 2017 ta 116.45, loke ta representa un subida di 0.1% compara cu e indice di Augustus 2017 (116.32), y acumulando un caida di 1.3% te cu september di e aña aki. E cambio di e CPI p’e ultimo 12 lunanan
Sport Vereniging Britannia ta anuncia Torneo Franklyn Bareno 2nd Edition
Fitville tabata e super evento deportivo di fin di siman
E fin di siman cu a pasa tabatin e actividad deportivo di crossfit, Fitville Aruba Caribbena Championship, organisa dor di Muscles and Lungs Crossfit. Tabata un fin di siman tremendo; tres dia di competencia cu e participacion di 75 atleta den diferente categoria. Emocion, tencion y alegria a yena e tres dianan


text:
Aruba ta conoce su generacion nobo den politica
ORANJESTAD (AAN): Recientemente Gerlien Croes a anuncia su intencion pa ta candidato riba lista di partido AVP y a cuminsa traha hunto cu su team pa prepara pa e eleccion parlamentario na September 2017. Como miembro di directiva di ‘Fundacion Formacion Politico Digna Lacle-Herrera’, Gerlien ta un candidato cu a traha riba su vision y formacion politico. Diabierna 19 di Mei e ta haci e intencion, di uni su mes cu partido AVP, oficial!
- GERLIEN CROES:
Despues di a finalisa su V.W.O., Gerlien Croes sigui studia ‘Bachelor den Ley Internacional Europeo’ na Universidad di Den Haag. Na 2013 el a finalisa su ‘Master den Globalisacion y Ley’. Actualmente e ta aplicando su conocemento profesional como consehero di maneho na Oficina di Relacionnan Europeo y Reino.
For di hoben, mr. Gerlien Croes tabata mira un futuro den politica. Semper el a sinti e importancia di por sirbi su Pais y Pueblo, Aruba. Un dicho cu semper el a gusta, y riba cua el a purba basa tur loke e haci den su bida, ta: “No puntra bo mes kico bo pais por haci pa’bo, si no kico abo por haci pa bo pais,” palabranan profundo y inspirativo di Presidente John F. Kennedy. Segun mr. Gerlien Croes el a sigui su estudionan den ley pasobra cu ta ofrece un base amplio pa por sirbi su Pais como profesional, pero tambe como politico.
BIDA FAMILIAR:
Banda di su carera profesional, y awo politico, mr. Gerlien Croes ta mama di dos yiu homber, Nate-Anton y Terrence. Hunto cu su partner Christopher nan ta forma un famia jong, dinamico y cu ta sostene Gerlien totalmente den e reto nobo su dilanti. Gerlien ta yiu di Marlien Lacle y Gerrit ‘Ricky’ Croes.
INVITACION:
Diabierna ta cuminsa 6:30pm cu un caminata cuminsando for crusada di Bright Bakery y ta sigui pa Hooiberg 24, cas di ex-parlamentario di fraccion di AVP, Duke Croes. Durante e caminata animacion musical ta den man di Mellow y MC Samil. E anochi ta habri cu un evento di lansamento sigui pa un celebracion cu tremendo ambiente musical, di entre otro, DJ Jason Croes, Nutzbeatz y pa cera e anochi na grandi: Tsunami.